title: Gongen

text:
Gongen () tarkoittaa šintolaisuudessa ja Japanin buddhalaisuudessa avatāraa, japanilaista "kamia", joka on todellisuudessa Intiasta japanilaiset pelastamaan tulleen buddhan väliaikainen ilmentymä. Sanat "gonge" () ja "kegen" () ovat synonyymeja. "Gongen shinkō" () tarkoittaa uskomista gongenien olemassaoloon.
Joskus oletetaan, että sana ”gongen” on peräisin Tokugawa Ieyasun postuumista nimestä (Tōshō daigongen). Sana kuitenkin keksittiin ja sitä alettiin käyttää Heian-kauden keskivaiheilla, kun buddhalaisuutta ja šintolaisuutta yritettiin sovittaa yhteen: kahden uskonnon synkretismiä kutsutaan termillä "shinbutsu shūgō" eli kirjaimellisesti ”kamien ja buddhien synkretismi”. Oletus, jonka mukaan japanilaiset kamit ja buddhat ovat käytännössä samoja olentoja, kehittyi tuolloin teoriaksi, joka on nimeltään "honji suijaku" (). Sen mukaan kamit ovat buddhien, bodhisattvojen ja muiden buddhalaisten jumaluuksien ilmentymiä (avatāroja). Kun teoria levisi vähitellen ympäri maata, kehittyi gongenin käsite. Tendai-buddhalaisuuden ja shugendōn vaikutuksesta käsite sopeutettiin esimerkiksi Iwaki-tulivuorta koskeviin uskomuksiin: naispuolinen kami Kuniyasutamahime liitettiin Jūichimen Kannon bosatsuun (yksitoistakasvoinen Kannon), Ōkuninushi-kami vuorostaan Yakushi nyoraihin ja Kunitokotachi-no-mikoto Amida nyoraihin.


title: Gongen

text: Arvonimeä ”gongen” alettiin liittää šintolaisten kamien nimiin, ja suurten buddhalaisten temppelien alueille rakennettiin pyhäköitä, joissa palvottiin niitä suojelevia kameja. Japanin keskiajalla pyhäköitä alettiin kutsua nimellä ”gongen”. Esimerkiksi Itä-Japanissa on edelleen monia Hakusan-pyhäköitä, joissa pyhäkköä itseään kutsutaan joko nimellä ”gongen” tai ”jinja”. Koska gongen merkitsi buddhalaisen terminologian liittämistä šintolaisiin kameihin, Meiji-hallinto lakkautti lailla termin käytön šintolaisuuden ja buddhalaisuuden erotuskäskyn myötä (), ja pyhäköitä alettiin nimittää sanalla ”jinja”."Gongen-zukuri" () tarkoittaa monimutkaista šintolaista pyhäkköarkkitehtuuria, jossa "haiden" eli rukoushalli ja "honden" eli päähalli yhdistyvät toisiinsa yhtenäisellä katolla niin, että muodostuu H-kirjaimen muotoinen pohjaratkaisu. Yksi varhaisimmista gongen-zukuri-tyylin esimerkeistä on Kioton Kitano Tenmangūn pyhäkkö. Tyyli on saanut nimensä Nikkō Tōshō-gūlta, sillä sinne pyhitettiin Tōshō daigongen ja se oli ensimmäinen tyylin mukaisesti rakennettu pyhäkkö.


title: Krasnyi Tšikoin piiri

text: Krasnyi Tšikoin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 28 600 neliökilometriä. Asukkaita on 20 500 henkeä (vuonna 2009).


title: Krasnyi Tšikoin piiri

text: Krasnyi Tšikoin piiri sijaitsee Taka-Baikalian lounaisosassa. Pohjoisessa se rajoittuu Petrovsk-Zabaikalskin ja Hilokin piireihin, idässä Uljotyn ja kaakossa Kyran piireihin, lounaassa Mongoliaan ja luoteessa Burjatian tasavaltaan.


title: Krasnyi Tšikoin piiri

text: Piiriin kuuluu 15 maalaiskuntaa: Albitui, Arhangelskoje, Baihor, Bolšaja Retška, Korotkovo, Krasnyi Tšikoi, Maloarhangelsk, Menza, Urluk, Konkino, Šimbilik, Tšeremhovo, Verhni Šergoldžin, Zaharovo ja Žindo. Hallinnollinen keskus on Krasnyi Tšikoin kylä. Asutuskeskuksia on yhteensä 48.


title: Krasnyi Tšikoin piiri

text: Asukkaat ovat etupäässä venäläisiä (mm. vanhauskoisia ja sibirjakkeja) ja burjaatteja.


title: Krasnyi Tšikoin piiri

text: Krasnyi Tšikoista on maantieyhteys Petrovsk-Zabaikalskin kautta aluepiirin pääkaupunkiin Tšitaan, jonne on matkaa 561 kilometriä. Lentoliikenne loppui 1990-luvulla.


title: Krasnyi Tšikoin piiri

text: Seudun pääelinkeino on maatalous, joka tuottaa viljaa, perunaa, vihanneksia, maitoa, lihaa, munia ja villaa. Lisäksi harjoitetaan kaivostoimintaa, elintarvikkeiden jalostusta ja puunhankintaa. Huomattava merkitys on myös metsästyksellä, kalastuksella ja keräilyllä.


title: Krasnyi Tšikoin piiri

text: Krasnyi Tšikoissa toimii ammattikoulu ja kotiseutumuseo. Paikallislehtenä ilmestyy "Znamja truda" (”Työn lippu”). Nähtävyyksiin kuuluu vuonna 1892 rakennettu puinen Ristin ylentämisen kirkko Zaharovossa. Seudulla sijaitsee lukuisia arkeologisia muistomerkkejä, Atsan ja Burkalin suojelualueet sekä Sohondon luonnonpuisto. Suunnitteilla on Tšikoin kansallispuisto.


title: Downfall

text: Downfall voi tarkoittaa seuraavaa:


title: M982 Excalibur

text: M982 Excalibur (aikaisemmalta nimeltään XM982) on yhdysvaltalaisen Raytheonin ja ruotsalaisen BAE Systems Boforsin kehittämä GPS-ohjattava tykin ammus. Ammus on kaliiberiltaan 155 millimetrinen ja sen kantama on jopa 57 kilometriä niin että osumatarkkuus säilyy riittävänä. GPS -ohjauksen lisäksi ammuksessa on ulos taittuvat siivet jotka mahdollistavat yhdessä pitkän kantaman. Ammusta voidaan käyttää muun muassa Yhdysvaltojen armeijan ja merijalkaväen käyttämässä tykkikalustossa.


title: M982 Excalibur

text: M982 Excaliburia käytettiin taistelukäytössä ensimmäisen kerran Irakissa kesällä 2007. Yhdysvaltalaisten joukkojen ampumista ammuksista 92 prosenttia putosi korkeintaan neljän metrin päähän kohteesta. Seuraavat asejärjestelmät voivat käyttää ammuksena M982 Excaliburia:


title: Yazid Mansouri

text: Yazid Mansouri (, s. 25. helmikuuta 1978 Revin, Ardennes, Ranska) on algerialainen uransa lopettanut jalkapalloilija. Puolustavana keskikenttäpelaajana pelannut Mansouri pelasi suurimman osan urastaan Ranskassa.


title: Yazid Mansouri

text: Mansouri aloitti jalkapalloilun Ranskassa 16-vuotiaana Tinqueuxissa. Sittemmin hän siirtyi Le Havreen, jossa hän aloitti ammattilaisuransa kaudella 1997–1998. Mansouri nousi lopulta joukkueen avausmiehistöön kaudella 1999–2000, jolloin joukkue putosi Ligue 2:een. Mansouri pelasi vielä kolme kautta Le Havressa kunnes hänet lainattiin yhdeksi kaudeksi Englannin mestaruussarjassa pelanneeseen Coventryyn kaudella 2003–2004. Conventry kuitenkin purki Mansourin sopimuksen tammikuussa 2004, kun hän ilmoitti osallistuvansa vuoden 2004 Afrikan kisoihin vastoin joukkueen tahtoa.


title: Yazid Mansouri

text: Kisojen jälkeen Mansouri oli loppukauden ilman seuraa ja siirtyi kesällä 2004 Ligue 2:ssa pelanneeseen Châteauroux'iin. Hän pelasi joukkueessa kahden kauden ajan ja toimi joukkueen kapteenina jälkimmäisellä kaudella 2005–2006. Kesällä 2006 Mansouri allekirjoitti kahden vuoden sopimuksen Ranskan pääsarjaan nousseen Lorientin kanssa.


title: Yazid Mansouri

text: 17. kesäkuuta 2010 Mansouri allekirjoitti vuoden mittaisen sopimuksen qatarilaisen Al-Sailiyan kanssa. Kauden päätteeksi joukkue putosi Qatarin toiseksi korkeimmalle tasolle. Samalla myös Mansouri jätti seuran kauden päätteeksi.


title: Yazid Mansouri

text: Loppu syksystä 2011 Mansouri kävi neuvotteluja sveitsiläisen Sionin ja algerialaisen ES Sétifin kanssa, mutta ei saanut solmittua sopimusta kummankaan seuran kanssa. Joulukuussa 2011 Mansouri allekirjoitti loppukauden kattavan sopimuksen algerialaisen CS Constantinen kanssa. Mansouri jatkoi vielä yhden kauden joukkueessa, jonka jälkeen hän päätti uransa kauteen 2012–2013.


title: Yazid Mansouri

text: Mansouri oli jo vuonna 1999 Algerian maajoukkueen mukana, mutta pelasi ensimmäisen maaottelunsa 6. marraskuuta 2001 ystävyysottelussa Ranskaa vastaan. Sittemmin hän edusti Algeriaa myös vuosien 2002, 2004 ja 2010 Afrikan-mestaruuskisoissa.


title: Yazid Mansouri

text: Mansouri toimi myös Algerian maajoukkueen kapteenina pelaamissaan arvokisoissa. Viimeisen kerran hän toimi kapteenina vuoden 2010 Afrikan kisoissa. Mansouri valittiin myös vuoden 2010 MM-kisoihin, jossa hän ei kuitenkaan enää toiminut kapteenin roolissa, eikä myöskään pelannut kisoissa otteluakaan. Kolme päivää myöhemmin viimeisestä Algerian alkulohkon ottelusta, Mansouri ilmoitti lopettavansa maajoukkueuransa. Mansouri pelasi urallaan yhteensä 67 maaottelua.


title: Yazid Mansouri

text: Joulukuussa 2010 Mansouri huomioitiin merkkipalkinnolla Algerian Kultaisen pallon tilaisuudessa pelattuaan maajoukkueessa kymmenen vuotta.


title: Fernando (jalkapalloilija, 1981)

text: Fernando (kok. Fernando Menegazzo, s. 3. toukokuuta 1981 Anita Garibaldi, Brasilia) on brasilialainen jalkapalloilija. Hän edustaa kaudella 2014-2015 Belgian Jupiler Pro Leaguessa pelaavaa Club Brugge KV:ta. Hän on pelipaikaltaan puolustava keskikenttäpelaaja.


title: Fernando (jalkapalloilija, 1981)

text: Fernando siirtyi Bordeaux’hon kesällä 2005 lainasopimuksella italialaisesta Sienasta. Kauden jälkeen ranskalaisseura teki siirrosta pysyvän. Kaudella 2005–2006 hän oli tärkeä osa joukkuetta, kun se sijoittui pääsarjassa toiseksi ja selviytyi siten kaudeksi 2006–2007 Mestarien liigaan.


title: Fernando (jalkapalloilija, 1981)

text: Kesällä 2007 useat joukkueen luottopelaajat muun muassa Julien Faubert, Stéphane Dalmat, Rio Antonio Mavuba ja Vladimír Šmicer jättivät seuran. Fernando puolestaan teki nelivuotisen jatkosopimuksen seuran kanssa.


title: Fernando (jalkapalloilija, 1981)

text: Fernando oli mukana Brasilian maajoukkueessa, kun se voitti Copa Américan vuonna 2007.


title: Talventörröttäjä

text: Talventörröttäjät eli ruohovartiset talvensiementäjät ovat jäykkävartisia kasveja, jotka kuivuttuaan varsinaisen kasvukauden jälkeen jäävät talveksi pystyyn ja varistavat siemenensä jäälle tai lumihangelle, mistä tuuli, linnut tai muut eläimet kuljettavat ne uusille kasvupaikoille tai siemenet kulkeutuvat tehokkaasti lumen sulamisvesien avulla eri puolille. Kypsä siemen kestää hyvin kylmyyttä ja kuivuutta ja usein kevät on olosuhteiltaan parempi siementen itämiselle ja taimien kasvulle, sillä syksyisin aikainen talventulo voi estää kasvin kehittymisen niin pitkälle, että siemenet ehtisivät kypsyä ja näin kasvien lisääntyminen voi jäädä tapahtumatta. Niiden jäykät varret kestävät jopa pikkulintujen painoa.


title: Talventörröttäjä

text: Ruohovartisia talvisiementäjiä on Suomessa noin 200. Tällaisia kasveja ovat useat heinäkasvit, kohokkikasvit, ristikukkaiset, ruusukasvit, naamakukkaiskasvit ja mykerökukkaiset kasvit. Yleisiä talventörröttäjiä ovat esimerkiksi ahdelauha, hierakat, nurmilauha, hietakastikka, järviruoko, koiranputki, mesiangervo, osmankäämit, pujo, kultapiisku ja sarjakeltano sekä vesikasveista kaislat ja järviruoko. Monet näistä kasveista ovat pihojen ja peltojen rikkaruohoja, esimerkiksi jauhosavikka, juolavehnä, nokkonen, piharatamo, marunat, siankärsämö, takiaiset, ohdakkeet, valvatit ja pietaryrtti.


title: Talventörröttäjä

text: Tavallisimmin talventörröttäjiä näkee ojanpientareilla, varasto- ja tehdasalueilla, kesantomailla, tien ja pellon reunoissa sekä ranta-alueilla. Lintuharrastajat sanovat tällaisia alueita, missä kasvaa monenlaisia rikkaruohoja, joista osa on talventörröttäjiä, "ruderaateiksi", tai voidaan puhua joutomaiden rikkaruohokentistä. Myös jotkin varpumaiset kasvit kuten kanerva, puolukka ja karpalolajit siementävät osittain myös talvella.


title: Talventörröttäjä

text: Talventörröttäjien siemenet ovat monien Suomessa talvehtivien lintujen tärkeää ravintoa. Ne ovat esimerkiksi peippojen, järripeippojen ja hemppojen mieliruokaa. Punatulkut, viherpeipot, pikkuvarpuset, urpiaiset, tiklit ja vihervarpuset saattavat suurinakin parvina kerääntyä herkuttelemaan talventörröttäjien antimilla. Tästä syystä talventörröttäjien pitäisi antaa olla rauhassa niin pihapiirissä kuin ulkoilualueillakin, koska ne turvaavat talvilintujen talvehtimista, siksi niillä on myös luonnonsuojelullista merkitystä. Tosin useat törröttäjät ovat sitkeitä rikkaruohoja. Talventörröttäjien luona pyrähtelevät pikkulinnut tuovat väriä talviseen luontoon, ja useat talventörröttäjät ovat myös koristeellisia.


title: Talventörröttäjä

text: Joskus kukkapenkkeihin valitaan perennoja, jotka ovat mielenkiintoisen näköisiä ympäri vuoden ja törröttävät talvikuukausinakin puutarhan kaunistuksena. Jäätyneet korkeat heinäkasvit miellyttävät silmää talvellakin ja kahisevat tuulessa. Esimerkiksi pionin varret voidaan leikata ja jättää pätkät talventörröttäjiksi paikoilleen.


title: Talventörröttäjä

text: Huurteisilla talventörröttäjillä on lumisessa maisemassa esteettisiä arvoja, joita valokuvaajat mielellään ikuistavat teoksiinsa.


title: Venäläisvuori

text: Venäisvuori on Pirkanmaan korkein paikka, 232,50 metriä merenpinnasta. Vaaralla sijaitsee hiihtokeskus Juupavaara, jossa on viisi laskettelurinnettä ja kolme hiihtohissiä. Rinteiden korkeusero on 122 metriä ja niiden pituus on 950 metriä.


title: Venäläisvuori

text: Perimätiedon mukaan vuonna 1808 Suomen sodan aikana on haudattu Porrassuolle 4–5 venäläissotilasta, suon laidalta kaadetun männyn kannossa kerrotaan olleen 4–5 ortodoksiristiä, myöhemmin 1950-luvulla paikalla ojaa kaivanut muutti ojan suuntaa kannossa olleiden ristien takia. Venäläisotilaiden kuolinsyytä ei tiedetä varmuudella, erään tiedon mukaan venäläissotilaat olivat ryöstelleet paikallisissa taloissa ja ahdistelleet naisia ja tämän jälkeen paikalliset isännät olivat surmanneet sotilaat ja upottaneet suohon. Toisen version mukaan omat olisivat teloittaneet heidät sotilaskarkureina.


title: Venäläisvuori

text: Venäläisvuori on Pirkanmaan korkein vuori 232,5 metriä merenpinnan yläpuolella. Venäläisvuoren alueen metsät ovat tyypillisesti kuivahkoa kangasmetsää, metsäkasvillisuudeltaan alue kuuluu eteläboreaaliseen vyöhykkeeseen. Alue kuuluu Sisä-Suomen keidassuoalueeseen, maisemarakenteeltaan kaakkoisen järvialueen ja koillisen vuorimaan rajoille, luonnonmaantieteellisesti Järvi-Suomeen. Alueen eläimistönä tyypillinen havumetsävyöhykkeen lajisto, lintu ja nisäkäslajisto on runsas, alueen alkuperäisasukkeja ovat hirvi ja ilves, myös karhuja ja susia on tavattu. Istutuksista ovat levinneet valkohäntäpeura ja metsäkauris, muuta pienempää alkuiperäislajistoa ovat mm. kettu, näätä, mäyrä, metsäjänis, kärppä, orava, metsähiiri, metsämyyrä sekä päästäiset, mutta myös liito-orava-havaintoja on tehty. Muualta levinneitä lajeja ovat mm. rusakko, kenttämyyrä ja maamyyrä, turkistarhoista levinneitä karkulaisia ovat supikoira ja villiminkit. Yleisimmät lintulajit ovat teeri, peippo, pajulintu, metsäkirvinen, lehtokurppa, rastaat, tiaiset ja lokit, harvinaisempia lajeja ovat metso, pohjantikka ja töyhtötiainen, isommista lajeista mm. kurki, laulujoutsen, kalasääksi, haukka ja huuhkaja. Yleisimpiä kalalajeja ovat mm. ahven, muikku, kuha, hauki, lahna, made ja särkikalat.


title: Venäläisvuori

text: Venäläisvuorella sijaitsee Juupavaaran talviurheilukeskus mökkeineen ja ravintoloineen. Laskettelurinteen suurin korkeusero on 122 metriä ja pisin rinne on 950 metriä pitkä. Hissejä on kaikkiaan kolme. Alueella on myös hiihtolatuja, pulkkamäki sekä moottorikelkkareittejä.


title: Edison (elokuva)

text: Edison (tunnettu Yhdysvalloissa nimellä "Edison Force") on vuonna 2005 ensi-iltansa ohjaama yhdysvaltalainen toimintatrilleri, jonka on käsikirjoittanut ja ohjannut David J. Burke. Elokuvan pääosissa esiintyvät LL Cool J, Justin Timberlake, Morgan Freeman ja Kevin Spacey. Elokuva kertoo Pollack-nimisestä toimittajasta, joka lehtijuttua tehdessään pääsee selville poliisin kytköksistä epärehelliseen toimintaan. Juttu paisuu ja Pollack ajautuu itse tapahtumien keskipisteeseen.


title: Edison (elokuva)

text: Elokuvan menestys ja tuotto jäivät kauas odotetusta. 25 miljoonan dollarin budjetin elokuva keräsi tuottoja vain reilut neljä miljoonaa dollaria. Keväälle 2005 suunniteltu teatterilevitys peruttiin useimmissa maissa Toronton elokuvajuhlilla saadun huonon vastaanoton jälkeen, ja elokuva julkaistiin suoraan DVD:llä kesällä 2005.


title: Jarmo Valtonen

text: Jarmo Valtonen (s. 11. heinäkuuta 1981 Espoo) on suomalainen pikaluistelija. Valtonen on ollut pitkäaikainen maajoukkueluistelija, ja hän pitää hallussaan 5 000 ja 10 000 metrin Suomen ennätyksiä. Hänen paras arvokisasijoituksensa on vuoden 2007 EM-kilpailuista, joissa hän sijoittui 15:nneksi.


title: Gone with the Sin

text: Gone with the Sin on suomalaisen rockyhtye HIMin single vuodelta 2000. Kappale löytyy HIM:in levyiltä Razorblade Romance ja And Love Said No – The Greatest Hits 1997–2004


title: Gone with the Sin

text: Video kuvattiin englantilaisella maaseudulla. Videon ohjaaja Ercin Fizilin ideoima musiikkivideo sisälsi murtuneen Ville Valon kävelemässä maaseudulla, kunnes hän löysi haudan, jonka kyljessä luki Gone With The Sin. Hän asettaa kukat haudalle ja video päättyy. Saksalainen versio sisälsi saman editoituna ja kappaleen leikkaus oli erilainen.


title: Jaakonpäivä

text: Jaakonpäivä eli Jaakon nimipäivä on nykyisessä suomalaisessa kalenterissa 25. heinäkuuta. Jaakon päivä lopettaa naisten viikon. Kirkollisessa perinteessä päivä on apostoli Jaakob vanhemman, Sebedeuksen pojan muistopäivä Suomessa samaa päivä on entisaikaan sanottu myös Ukkosen päiväksi, joka liittyi Ukko ylijumalaan.


title: Jaakonpäivä

text: Vanhan uskomuksen mukaan Jaakko heittää kylmän kiven veteen 25. heinäkuuta, joka on Jaakon nimipäivä. Kiven heittämisen taustalla on Pyhän Jaakobin pyhiinvaellukseen liittyvä symbolinen merkitys: kivi on syntitaakka, joka heitetään pois synneistä vapautumisen merkiksi.


title: Jaakonpäivä

text: Jaakon kylmän kiven heittämisen uskottiin aiheuttavan vesien viilentymisen. Uimakausi alkoi olla lopuillaan, ilmat viilenivät ja syyskesä alkoi. Uskomus Jaakosta ja kylmästä kivestä on syntynyt juliaanisen kalenterin aikana, josta luovuttiin Ruotsissa ja Suomessa vuonna 1753. Luonnon kannalta nykyisessä kalenterissa Jaakonpäivää vastaa Salmenpäivä 5. elokuuta, ja juuri siihen aikaan järvivedet alkavat Suomen ympäristökeskuksen tilastojen mukaan keskimäärin kylmetä. Jaakonpäivästä alkaa vanhan käsityksen mukaan syyskesä.


title: Jaakonpäivä

text: Helsingissä Suomen Epätieteellisen Seuran toiminnanjohtaja Jaakko Koskinen on pilan päiten heittänyt kiven Helsingin Kolera-altaaseen vuodesta 1995 alkaen Jaakon päivänä.. Vedet kylmettävänä kivenä on toiminut muun muassa syväjäätynyt kivi, kosminen meteoriitti, katutyömaalta lainattu mukulakivi, Etnan laavakivi, riimukiven puolikas, Volgan mutkan kivi ja vuolukivi. Onpa altaaseen kerran heitetty kiven sijasta silitysrauta, jonka tarkoituksena oli kylmentämisen sijaan lämmittää kylmän kesän uimavedet ja näin pitkittää uimakautta.


title: Jaakonpäivä

text: Ennen vanhaan Jaakon päivä pyhitettiin vähän samaan tapaan kuin juhannus. Tämä lienee pakanallista perua, sillä päivä pyhitettiin Ukolle eli muinaisuskoisten ukkosen jumalalle, ja sitä kutsuttiin Ukkosen päiväksi. Ukkosen päivänä ei saanut kolistella eikä muutenkaan metelöidä, äänekkäät työt oli siirrettävä seuraaviin päiviin, koska kova ääni saisi ukkosen äkeänä paikalle, minkä uskottiin pilaavan sadon. Ukkosen päivän aikoihin saatettiin aloittaa sadonkorjuu, mutta itse ukkosen päivänä ei saanut työskennellä.


title: Ilmakirje

text: Ilmakirje eli aerogrammi on ohut ja kevyt paperiarkki lentokoneella kuljetettavan kirjeen kirjoittamista varten. Aerogrammista saa taitettua sekä itse kirjeen että kirjekuoren, ja tavallisesti sen postimaksu on valmiiksi maksettu. Aerogrammeja valmistavat ja myyvät sekä eri maiden postilaitokset että yksityiset yritykset.


title: Ilmakirje

text: Ensimmäinen aerogrammi lähetettiin vuonna 1933 Irakiin. Aerogrammit nousivat suureen suosioon kuitenkin vasta toisen maailmansodan aikana. Tuolloin Lähi-Idässä olevien britannialaisten sotilaiden kirjeenvaihto kotiväen kanssa hoidettiin aerogrammien avulla.


title: Ilmakirje

text: Nykyisin aerogrammien merkitys on vähentynyt ja esimerkiksi Yhdysvalloissa on tehty päätös niiden käytöstä luopumisesta.


title: Al-Ahli SC

text: Al-Ahli Sports Club () on saudiarabialainen jalkapalloseura, joka perustettiin vuonna 1937. Sen kotistadionina toimii Prince Sultan bin Fahd Stadium, joka sijaitsee Jeddassa. Joukkue on voittanut kahdesti Saudi-Arabian mestaruuden, joista viimeisin on vuodelta 1984. Se on voittanut myös kertaalleen Arabian Mestarien liigan.


title: Anna Jurkiewicz

text: Anna Jurkiewicz (s. 9. helmikuuta 1984 Oświęcim) on puolalainen taitoluistelija. Hän on nelinkertainen (2007–2009, 2011) Puolan-mestari. Lisäksi hän oli neljästi junioritason Puolan-mestari.


title: Ri Song Chol

text: Ri Song Chol (s. 5. huhtikuuta 1986 Pjongjang) on pohjoiskorealainen taitoluistelija. Hän on voittanut neljästi (2002/3, 2006/7, 2007/8, 2008/9) lajinsa Pohjois-Korean-mestaruuden. Lisäksi hän on yltänyt kolmesti (2003/4, 2004/5, 2005/6) toiselle sijalle.


title: Variotram

text: Variotram on Saksassa suunniteltu kokonaan matalalattiainen raitiovaunumalli. ABB toi vaunun markkinoille vuonna 1993, ja sittemmin sitä ovat valmistaneet Adtranz ja Bombardier. Vuodesta 2001 vaunutyyppiä on valmistanut sveitsiläinen Stadler Rail nimellä Variobahn.


title: Variotram

text: Suomessa Variotram-raitiovaunuja on HKL:n käytössä Helsingin raitioliikenteessä 40 kappaletta ja ne on valmistettu vuosina 1998–2003. Vaunut tilattiin vuonna 1996 Adtranzilta, joka valmisti ensimmäiset 20 vaunua vuosina 1998–2000. Vuonna 2001 Adtranz siirtyi Bombardierin omistukseen, ja vaikka Variotram-vaunujen tuotanto myytiin samana vuonna edelleen Stadler Railille, säilyivät loppujen HKL:n Variotramien valmistaminen ja toimitus sekä myöhemmät takuuvastuut Bombardierilla. Sähköjärjestelmät vaunuihin teki alun perin ABB ja yrityskauppojen jälkeen itävaltalainen Traktionssysteme Austria. Vaunut koottiin Transtechin tehtaalla Otanmäessä. Ensimmäinen HKL:n Variotram, numero 201, aloitti koeajot marraskuussa 1998. Linjaliikenteessä ensimmäiset Variotramit, numerot 202 ja 203, aloittivat 30. elokuuta 1999 linjalla 10.


title: Variotram

text: Vaunut olivat ensimmäiset HKL:lle toimitetut täysmatalat raitiovaunut, ja niissä on ensimmäisenä maailmassa lämmitetty lattia, nopeusanturiton sähkökäyttö ja vaihtovirtamoottorit sekä ohjaamon ergonometriset säädöt kuljettajakohtaisella muistikortilla. Variotramit ovat nelinivelisiä ja niissä on kolme teliä. Jokaisessa telissä on neljä pyörää, mutta ei läpimeneviä akseleita. Jokaisella pyörällä on oma moottorinsa.


title: Variotram

text: Variotrameilla on ollut paljon ongelmia Helsingissä, ja niitä käytetään jatkuvasti valmistajan takuukorjauksessa. Yksi suurimmista ongelmista ovat telit, jotka eivät kykene riittävästi myötäilemään vaunun liikettä jyrkissä mutkissa. Tämä rasittaa sekä raiteita että vaunun pyöriä, jotka kuluvat huomattavasti nopeammin kuin raitiovaunuissa normaalisti. Lisäksi vaunujen koreissa on ilmennyt murtumia, ja vaunut ovat meluisampia kuin vanhat Valmetin valmistamat NrI- ja NrII-raitiovaunut. VTT on arvioinut Variotram-vaunujen käyttöiäksi Helsingin raitioliikenteessä korkeintaan 20 vuotta, vaikka vaunuja tilattaessa niiden suunniteltiin olevan käytössä aina 2040-luvun alkuun saakka.


title: Variotram

text: Variotramien korjausten aiheuttaman vaunupulan takia HKL joutui ostamaan vuosina 2006 ja 2008 Saksan Mannheimista käytettynä Düwag GT6- ja GT8-raitiovaunuja. Sittemmin vaunut on poistettu käytöstä Transtechin valmistamien Artic-vaunujen tultua liikenteeseen vuodesta 2013 alkaen.


title: Variotram

text: HKL teki Bombardierin kanssa vuonna 2007 kymmenvuotisen sopimuksen vaunujen kunnossapidosta. Sen mukaan valmistaja vastaa vaunujen huoltamisesta siten, että se takaa liikenteeseen sovitun määrän vaunuja. HKL on maksanut vain liikenteessä olevien vaunujen liikennöintikuluista. Vaikka Bombardier on tehnyt Variotramien teli- ja korirakenteisiin muutoksia, ei vaunujen kestävyyttä ole saatu hankintasopimukseen kirjatun käyttöiän edellyttämälle tasolle.


title: Variotram

text: Sopimuksen päättyessä 2017 sitä jatkettiin vuoden 2018 kevääseen, jolloin HKL on valmis poistamaan Variotramit liikenteestä ja korvaamaan ne Artic-raitiovaunuilla, joita on tilattu jo hankittujen 40 yksikön lisäksi 20 vaunun lisäsarja toimitettavaksi vuosina 2018–2019. Koskelan varikolle rakennettiin väliaikainen säilytyshalli, jonne Variotramit sijoitetaan niiden poistuttua käytöstä. Osa vaunuista on jo hallissa, mm. vaunut 201, 206 ja 228.


title: Variotram

text: HKL ilmoitti heinäkuussa 2017 vuokraavansa kaksi Variotram-vaunua RNV-rautatieyhtiölle Saksaan, joka koekäyttää niitä puolen vuoden ajan Heidelbergin, Mannheimin ja Ludwigshafenin kaupunkien raitiolinjoilla. HKL:n tavoitteena oli saada myytyä Variotramit RNV:n käyttöön, sillä vaunujen koettiin soveltuvan paremmin saksalaiskaupunkien raitiolinjoille.


title: Variotram

text: HKL ja Bombardier pääsivät elokuussa 2017 useiden vuosien neuvottelujen jälkeen sopimukseen hankinnan purkamisesta. Bombardier maksaa 33 miljoonaa euroa korvauksena Variotramien sovittua lyhemmästä käyttöiästä. Vaunukaluston on tarkoitus poistua liikenteestä vuosina 2018–2020. Vaunut poistuivat käytöstä tammikuun 2019 alusta lähtien.


title: Outi Kärpänen

text: Outi Kärpänen (s. 16. syyskuuta 1980) on suomalainen näyttelijä, joka työskentelee Kokkolan kaupunginteatterissa. Hyvinkäällä syntynyt Kärpänen on valmistunut teatteritaiteiden maisteriksi Pietarin valtiollisesta teatteritaiteen akatemiasta. Kärpänen on opiskellut teatterityön lisäksi sirkustaidetta, trapetsivoimistelua ja akrobatiaa.


title: Outi Kärpänen

text: Venäjällä asuessaan Kärpänen toimi näyttelijänä Pietarin Music Hall teatterissa, jossa hän esitti Nikolai Nosovin lastennäytelmiä. Suomessa hän on työskennellyt Lahden, Kuopion ja Joensuun kaupunginteatterissa. Näyttelijänä Kärpänen on tullut tunnetuksi karnevalistisista rooleistaan, jotka ovat saaneet vaikutteita venäläisestä teatteritaiteesta ja komediateatterista.


title: Outi Kärpänen

text: Kärpänen esiintyy latvialaisen Viestur Kairishin ohjaamassa Melanijan tie-elokuvassa, jossa hän näyttelee elokuvan päähenkilön ystävätärtä. Lisäksi hän esiintyy Samu Heikkilän käsikirjoittamassa Miss Zahra-elokuvassa, joka valittiin Moskovan kansainvälisillä elokuvafestivaaleilla kilpailemaan parhaan lyhytelokuvan palkinnosta.


title: Outi Kärpänen

text: Kärpäsen näyttämötaiteellisiin tulkintoihin lukeutuvat Peppi Pitkätossun, veijarimaisen Jäniksen (Jäniksen vuosi) ja Zaran (Puhdistus) roolit. Suomessa hän on tehnyt venäläistä kulttuuria tunnetuksi esittämällä venäjänkielistä elokuvamusiikkia.


title: Zuzanna Szwed

text: Zuzanna Szwed (s. 19. heinäkuuta 1977 Varsova) on puolalainen taitoluistelija. Hän oli lajinsa viisinkertainen Puolan-mestari 1990-luvulla ja vetäytyi vuonna 1998. Hän on työskennellyt myös valmentajana ja koreografina. Hän meni vuonna 2004 naimisiin Aaron Parchemin kanssa.


title: Zuzanna Szwed

text: Szwed kilpaili vuoden 1992 talviolympialaisissa Albertvillessä.


title: Cédric Carrasso

text: Cédric Carrasso (s. 30. joulukuuta 1981 Avignon, Ranska) on ranskalainen jalkapallomaalivahti. Hän edustaa kaudella 2016–2017 Ranskan pääsarjassa pelaavaa Bordeauxia.


title: Cédric Carrasso

text: Vuonna 1999 Carrasso liittyi Marseillen edustusjoukkueeseen, jossa hän pelasi vuoteen 2008 asti. Tämän aikana hän pelasi kaudet 2001–2002 ja 2004–2005 lainalla Crystal Palacessa ja Guingampissa.


title: Cédric Carrasso

text: Fabien Barthezin lopetettua uransa, Carrassolle aukesi tilaisuus Marseillessa, jonka hän myös käytti hyväkseen. Eniten peliaikaa tuli kaudella 2006–2007, jolloin hän pelasi 38 pääsarjaottelua. Kesäkuussa 2009 hän siirtyi Bordeauxiin nelivuotisella sopimuksella.


title: Langley (kunta Kanadassa)

text: Langley on 93 726 asukkaan (2006) piirikunta Brittiläisessä Kolumbiassa, Kanadassa. Kunta rajautuu pohjoisessa Fraserjokeen, idässä Abbotsfordin kaupunkiin, etelässä yhdysvaltain rajaan ja lännessä Surreyn kaupunkiin. Langley kuuluu Vancouverin metropolialueeseen. Surreyn ja Langleyn rajalla sijaitseva Langleyn kaupunki ei ole osa Langleyn kuntaa, vaan sillä on omat hallintoelimet.


title: Langley (kunta Kanadassa)

text: Ennen eurooppalaisia, alueella asui -intiaanejam joiden jälkeläisiä asuu alueella nykypäivänäkin.


title: Langley (kunta Kanadassa)

text: Hudson's Bay Company rakensi vuonna 1827 Fraserjoen varrelle "Fort Langleyn" linnoituksen turkiskaupankäyntiä varten ja suojaamaan aluetta yhdysvaltalaisia kilpailijoita vastaan. Linnoitus rakennettiin liian lähelle jokea, ja se jäi tulvan alle useana keväänä, niinpä linnoitus siirettiin vuonna 1839 kauemmaksi joen yläjuoksulle.


title: Langley (kunta Kanadassa)

text: Langley nimettiin Hudson's Bay Companyn johtajana 1800–1830 toimineen Thomas Langleyn mukaan.


title: Langley (kunta Kanadassa)

text: Vuonna 1858 Fraserjoelta löydettiin kultaa ja tuhannet kullanhuuhtojat saapuivat alueelle. Samana vuonna 19. marraskuuta alueen kuvernööri James Douglas toimitti Fort Langleyhyn julistuksen, jossa määriteltiin uuden brittiläisen yhdykunnan perustaminen Kanadan länsirannikolle. Tästä yhdyskunnasta muodostui myöhemmin Brittiläinen Kolumbia.


title: Langley (kunta Kanadassa)

text: Langley perustettiin virallisesti 26. huhtikuuta 1873. Kunnan ensimmäisenä valittuna johtajana toimi James W. Mackie. 15. maaliskuuta 1955 Langleyn kaupunki erotettiin kunnasta itsenäiseksi kaupungiksi.


title: Tristan Jones

text: Tristan Huw Jones (s. 31. joulukuuta 1984 Melbourne) on australialainen sarjakuvakäsikirjoittaja, joka tunnetaan työstään Turtles-sarjakuvien parissa erityisesti Tales of the TMNT:n toisen osan numeroista. Hän on muun muassa tehnyt Titan Magazinesin julkaisemaa Fast Forward sarjakuvaa, joka perustuu Turtles-piirrossarjan kuudenteen tuotantokauteen. Lisäksi Jones on luonut hahmoja kuten Razorback, King Cobra ja Luutnantti Gordon Miller.


title: Tristan Jones

text: Jones päätyi sarjakuvien pariin opiskeltuaan aluksi elokuvien ja teatterin tuottamista. Hän jätti opinnot kesken ja siirtyi käsikirjoittamisen ja editoinnin pariin, joka kesti vuoden. Sen myötä Jones pääsi elokuvakouluun, jossa hän opiskeli kolme vuotta. Samoihin aikoihin hän kiinnostui sarjakuvista luettuaan Marvelin julkaisemia "Director's Cut" kirjoja. Jones ryhtyi aluksi tekemään lyhyitä sarjakuvia kokeilun vuoksi ja kirjoitti samalla arvioita sarjakuvista ja elokuvista digital-retribution nettisivustolle. Arvioiden myötä Jones otti sattumalta yhteyttä Steve Murphyyn, joka oli halukas auttamaan Jonesia sarjakuvan kirjoittamisessa.


title: New World Communications

text: New World Communications oli elokuvatuotantoyhtiö, jonka elokuvaohjaaja Roger Corman perusti vuonna 1970 nimellä New World Pictures. Corman myi yhtiön 1983 ja sen nimi muutettiin vuonna 1987 New World Entertainmentiksi. Vuonna 1990 yritys vaihtoi omistajaa uudelleen ja 1993 uudeksi nimeksi tuli New World Communications. Vuonna 1997 New Worldistä tuli osa News Corporationia.


title: American National Standards Institute

text: ANSI () on Yhdysvaltalainen voittoa tavoittelematon yksityinen organisaatio joka valvoo erilaisten standardien kehittymistä Yhdysvalloissa. ANSI vahvistaa organisaatioiden, yritysten ja muiden tahojen kehittämiä standardeja. Tämän päämääränä on vahvistaa tuotteiden ominaisuuksien johdonmukaisuus, termien yhtenäisyys ja tuotteiden testausmenetelmät.


title: American National Standards Institute

text: ANSI on perustettu vuonna 1918 ja se on Yhdysvaltojen virallinen edustaja ISO:ssa ja IEC:ssä.


title: Raitapuumuura

text: Raitapuumuura ("Thamnophilus doliatus") on laajalla alueella Keski- ja Etelä-Amerikassa tavattava puumuuriin kuuluva varpuslintu.


title: Raitapuumuura

text: Kooltaan raitapuumuura on 16–16,5 cm. Koiraan selkä on pohjaväriltään musta ja siinä on tiheästi valkoisia raitoja. Raitojen lukumäärä vaihtelee jonkin verran alalajeittain. Päälaki on musta ja päälaella on töyhtö, jonka koiras nostaa pystyyn ollessaan jännittynyt. Pää on muuten väritykseltään musta-valkoraidallinen. Vatsa on pohjaväriltään valkoinen ja siinä on mustia vaakaraitoja. Raidoituksen määrä vaihtelee alalajeittain. Raitapuumuuranaaras on selästään punaruskea. Päälaki, siivet ja perä ovat tummemman ruskeat. Pään sivut ovat kapeiden valkoisten ja mustien juovien raidoittamat. Vatsastaan naaras on kellertävän ruskea.


title: Raitapuumuura

text: Keski-Amerikassa raitapuumuuraa tavataan alueelta, joka ulottuu Meksikosta Panamaan. Etelä-Amerikassa lajia tavataan pääosin Andien itäpuolella alueella, joka ulottuu lännessä Venezuelan eteläosista Peruun ja Boliviaan ja itään päin Brasiliaan, Paraguayhin ja Argentiinan pohjoisosiin. Laji puuttuu paikoittain Amazonin sademetsästä. Lisäksi lintua tavataan Guyanassa, Surinamessa, Ranskan Guyanassa sekä Trinidad ja Tobagossa. Raitapuumuuran elinympäristöä ovat metsänreunan pensaikot ja muut tiheiköt, valoisat metsät, puutarhat ja puistot.


title: Raitapuumuura

text: Raitapuumuurat elävät yleensä pareittain ja liikkuvat tiheän lehvästön joukossa. Laji pariutuu eliniäkseen. Linnun pesimäkausi kestää maaliskuulta elokuulle. Raitapuumuura rakentaa heinistä pesän pensaikon suojiin. Naaras munii kaksi valkoista, ruskea- tai harmaapilkullista munaa. Myös koiras osallistuu munien hautomiseen ja kuoriutuneista poikasista huolehtimiseen.


title: Raitapuumuura

text: Puumuurien ravinto koostuu koppakuoriaisista ja muista hyönteisistä sekä niiden toukista ja hämähäkeistä. Toisinaan laji seuraa sotilasmuurahaisten parvia ravintoa etsiessään.


title: Uljotyn piiri

text: Uljotyn piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 16 000 neliökilometriä. Asukkaita on 20 000 henkeä (vuonna 2009).


title: Uljotyn piiri

text: Uljotyn piiri sijaitsee Taka-Baikalian lounaisosassa. Koillisessa se rajoittuu Tšitan, idässä Duldurgan ja Akšan, kaakossa Kyran, lounaassa Krasnyi Tšikoin ja luoteessa Hilokin piireihin.


title: Uljotyn piiri

text: Piiriin kuuluu Drovjanajan kaupunkimainen taajama ja 9 maalaiskuntaa: Ablatuiski Bor, Arta, Gorekatsan, Doroninskoje, Hadakta, Leninski, Nikolajevskoje, Tanga ja Uljoty. Hallinnollinen keskus on Uljotyn kylä. Asutuskeskuksia on yhteensä 25.


title: Uljotyn piiri

text: Piirin läpi kulkee Irkutskin ja Tšitan välinen M55-valtatie. Trans-Siperian rautatieltä haarautuu Drovjanajaan johtava sivurata. Piirikeskuksesta on matkaa 120 kilometriä aluepiirin pääkaupunkiin.


title: Uljotyn piiri

text: Pääelinkeino on maatalous, joka on erikoistunut maidon ja lihan tuotantoon sekä perunan, vihannesten ja viljan viljelyyn. Lisäksi harjoitetaan ruskohiilen louhintaa ja puunjalostusta.


title: Uljotyn piiri

text: Paikallislehtenä ilmestyy "Uljotovski vestnik". Nähtävyyksiin kuuluu pyhittäjä Innokentin kirkko Tangan kylässä. Piirin eteläkärki kuuluu Sohondon luonnonsuojelualueeseen.


title: Burn Notice

text: Burn Notice on yhdysvaltalainen Matt Nixin luoma toimintasarja. Sen pääosissa näyttelevät Jeffrey Donovan, Gabrielle Anwar, Bruce Campbell ja Sharon Gless.


title: Burn Notice

text: Yhdysvalloissa sarjaa esitettiin USA Networkin kanavalla vuosina 2007–2013 ja Suomessa MTV3–kanavalla vuodesta 2010 eteenpäin.


title: Burn Notice

text: Burn Notice on saanut muun muassa neljä Primetime Emmy ehdokkuutta.


title: Burn Notice

text: Tiedustelupalvelun salaisena agenttina toiminut Michael Westen hylätään kesken operaation. Vaikeuksien kautta hän onnistuu palaamaan Miamiin ja yrittää vanhojen tuttavien avustuksella selvittää miksi hänet petettiin ja kenen toimesta.


title: Burn Notice

text: Sarjaa kuvattiin Miamissa. Fox Television Studio vuokrasi kuvauksia varten alueen Miamin kaupungilta 240 000 dollarin vuosihinnalla. Viimeisen kauden ajaksi vuokra nostettiin 450 000 dollariin, jotta se kattaa alueelle pystytettyjen rakennuksien tuhoamiskustannukset.


title: Burn Notice

text: Sarjan ensimmäinen esitys oli Yhdysvalloissa 28. kesäkuuta 2007 USA Network-kanavalla ja Suomessa sarja alkoi MTV3:lla 25. tammikuuta 2010.


title: Burn Notice

text: Ajallisesti ennen televisiosarjan tapahtumia sijoittuva "" keskittyy Sam Axen Navy SEAL uran loppuhetkille. Sen ensiesitys oli Yhdysvalloissa 17. huhtikuuta 2011.


title: Burn Notice

text: New American Library (Signet Booksin nimellä) on julkaissut viisi Burn Notice romaania. "The Fix" (2008), "The End Game" (2009), "The Giveaway" (2010), "The Reformed" (2011) ja The Bad Beat (2011) on kaikki Tod Goldbergin kirjoittamia.


title: Hilokin piiri

text: Hilokin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 14 832 neliökilometriä. Asukkaita on 32 300 henkeä (vuonna 2009).


title: Hilokin piiri

text: Hilokin piiri sijaitsee Taka-Baikalian lounaisosassa. Koillisessa se rajoittuu Tšitan, idässä Uljotyn, etelässä Krasnyi Tšikoin ja lounaassa Petrovsk-Zabaikalskin piireihin sekä pohjoisessa Burjatian tasavaltaan.


title: Hilokin piiri

text: Piiriin kuuluu Hilokin kaupunki, Mogzonin kaupunkimainen taajama sekä 10 maalaiskuntaa: Bada, Engorok, Glinka, Haragun, Hilogoson, Hušenga, Linevo Ozero, Ukurik, Zakulta ja Žiphegen. Hallinnollinen keskus on Hilok. Asutuskeskuksia on yhteensä 29.


title: Hilokin piiri

text: Asukkaat ovat etupäässä venäläisiä, ukrainalaisia ja burjaatteja. Alentuikan, Engorokin, Glinkan ja Uljastuin kylissä asuu vanhat elintapansa säilyttäneitä vanhauskoisia. Burjaattikyliä ovat Sarantui, Šilja, Terephen, Ukurik, Uletka ja Uljastui.


title: Hilokin piiri

text: Piirin kautta kulkee Trans-Siperian rautatie sekä Irkutskin ja Tšitan välinen M55-valtatie. Hilokista on matkaa aluepiirin pääkaupunkiin 264 kilometriä.


title: Hilokin piiri

text: Talous perustuu rautatieliikenteeseen ja metsäteollisuuteen. Burtuissa louhitaan ruskohiiltä. Maatalous tuottaa viljaa, perunaa, vihanneksia, maitoa ja lihaa.


title: Hilokin piiri

text: Hilokissa toimii kotiseutumuseo. Paikallislehtenä ilmestyy "Rabotšaja tribuna". Seudulla on useita arkeologisia muistomerkkejä sekä Haljartan buddhalainen kulttipaikka.


title: Aaron Neville

text: Aaron Neville (s. 24. tammikuuta 1941 New Orleans, Louisiana) on yhdysvaltalainen rhythm and blues- ja soul -laulaja, joka tunnetaan korkeasta äänestään ja hyvin korostetusta vibratostaan.


title: Aaron Neville

text: Nevillen debyyttisingle oli vuonna 1966 julkaistu "Billboardin" R&B -listan kärkisingle ”Tell It Like It Is”. Neville on julkaissut yli 20 singleä. Soolouransa lisäksi hän on esiintynyt myös perheyhtyeen The Neville Brothers jäsenenä.


title: Aaron Neville

text: Aaron Neville esiintyi Pori Jazz -festivaaleilla 2012. Neville Brothers -yhtyeen jäsenenä hän on vieraillut Porissa vuosina 1986 ja 2006.


title: Aaron Neville

text: Häneltä on ilmestynyt muun muassa sooloalbumi "Warm Your Heart" (1991).


title: ATP-syntaasi

text: ATP-syntaasi on nimitys solujen energiantuotannosta vastaavalle entsyymille. "ATP-syntaasi" syntetisoi adenosiinitrifosfaattia (ATP) adenosiinidifosfaatista (ADP) ja epäorgaanisesta fosfaatista (P) energialla, joka kertyy protonien (H) siirtyessä solukalvon läpi (ks. kalvopotentiaali). Myös termejä "FF-ATP-syntaasi" ja "FF-ATPaasi" käytetään.


title: ATP-syntaasi

text: ATP:n synteesi on biologisessa maailmassa yleisin kemiallinen reaktio, ja ATP-syntaasi yksi yleisimmistä proteiineista maailmassa. E. coli -bakteereilla, kasveilla ja nisäkkäillä tämä entsyymi on yksi vähiten evoluutiossa muuntuneista, säilyttäen yli 60% β-yksikön aminohappoketjuista.


title: ATP-syntaasi

text: Bakteereilla ATP-syntaasi sijaitsee niiden solukalvolla, kun monisoluisilla eläimillä se sijaitsee mitokondrioiden sisäkalvolla, ja kasveilla viherhiukkasen tylakoidien sisäkalvolla.


title: ATP-syntaasi

text: Bakteerien ja aitotumaisten ATP-syntaasi eroavat jonkin verran toisistaan. ATP-syntaasi sisältää solukalvon tai mitokondrion sisäkalvon pinnalla olevan F-kompleksin, ja solun tai mitokondrion matriksin sisällä sijaitsevan pyörivän F-reaktiokeskuksen.


title: ATP-syntaasi

text: ATP-syntaasissa tapahtuu pyörivää liikettä katalyysin osana, eikä tunneta muuta vastaavanlaista entsyymiä – se muistuttaa rakenteellisesti jonkin verran sähkömoottoria. ATP:n hydrolyysissä suurin pyörimisnopeus voi olla noin 100 kierrosta sekunnissa.


title: ATP-syntaasi

text: ATP-syntaasin voidaan katsoa sisältävän kaksi moottoria. Protonitoiminen F-moottori syntetisoi ATP:tä kalvopotentiaalin energialla. ATP-toiminen F-moottori, joka toimii vastakkaiseen suuntaan, kuljettaa protoneita solun ulkopuolelle energialla joka vapautuu ATP:n hajotessa ADP:ksi ja fosfaatiksi (P).


title: ATP-syntaasi

text: F (”äf oo”) koostuu bakteereilla kolmesta kalvoproteiiniryhmästä: viidestä Fa-proteiinista, yhdestä Fb-proteiinista ja kahdesta Fc-proteiinista. Viherhiukkasten F on samankaltainen kahdentyyppistä Fb-variaatiota lukuun ottamatta. Mitokondrioiden ATP-syntaasissa on lisäksi ainakin kuusi muuta avustavaa proteiiniryhmää.


title: ATP-syntaasi

text: F koostuu mitokondrioissa alfa-beeta -proteiineistä (Fα ja Fβ), jotka ovat kiinnittyneet epsilon-proteiiniin (Fγ), joka toimii eräänlaisena akselina Fc kokonaisuuden varassa. F(αβ)γ pyörii ATP:n synteesin aikana vastapäivään. Delta-proteiini (Fδ) kiinnittyy Fb -proteiinin päähän ikään kuin staattoriksi.


title: ATP-syntaasi

text: ATP-syntaasin rakenteen tutkimus alkoi 1960 Efraim Rackerin tutkimustyön myötä. Nobelisti Peter D. Mitchellin (1961), Andre Jagendorfin (1966) ja Yasue Kagawan (1971) tutkimustyö johti ymmärrykseen ATP-syntaasin toiminnasta kalvopotentiaalin energialla. Nobelisti Paul D. Boyer esitti 1977 hypoteesit pyörivästä liikkeestä ja alayksiköiden vuoroittaisesta toiminnasta. Yli vuosikymmen myöhemmin nobelisti John E. Walker (1994) ja Duncan (1995) tarkensivat kuvaa, ja lopulta Masasuke Yoshidan (1997) elektronimikroskooppikuvat F-osioon liitetystä ATP:n voimalla pyörivästä aktiinifilamentistä osoittivat pyörivää liikettä tapahtuvan.


title: Alphabet City

text: Alphabet City on kaupunginosa East Villagessa, Manhattanin kaakkoisosassa, New York Cityssä. Kaupunginosan nimi, "aakkoskaupunki", tulee aakkosten alkukirjainten (A, B, C, D) mukaan nimetyistä kaduista. 1990-luvulla aluetta asuttivat maahanmuuttajat ja vähemmistöt ja rikollisuus oli korkealla, mutta 2000-luvulle tultaessa ongelmat ovat vähentyneet ja asuntojen vuokrat moninkertaistuneet.


title: Venäjän urheilu

text: Venäjä on jatkanut Neuvostoliiton aikana saavutettua urheilumenestystä. Venäjä on yksi menestyneimmistä maista urheilussa. Venäjä on saanut mitaleita kolmanneksi parhaana maana olympialaisissa. Venäjän suosituimmat lajit ovat rytminen voimistelu, jalkapallo, jääkiekko ja koripallo. Muita suosittuja lajeja ovat käsipallo, yleisurheilu, painonnosto, maastohiihto, paini, lentopallo, jääpallo ja taitoluistelu. Venäjällä on tullut suosituiksi uusia lajeja kuten tennis, rugby, shakki, taistelulajit ja suunnistus. Venäjän menestys Vancouverin talvikisoissa jäi vaatimattomaksi Venäjän sijoittuessa kuudenneksi mitalitilastossa. Pääministeri Vladimir Putin vaati parannusta olympiamenestykseen Sotšin talviolympialaiset 2014 mennessä. Venäjän urheilun markkinavetoinen ja valtiollisesti ohjattu sekajärjestelmä tukeutuu edelleen neuvostoaikoina syntyneeseen urheilun osaamis- ja valmennuskultturiin. Vuonna 2008 Venäjällä oli 2687 stadionia, jossa vähintään 1500 yleisölle paikkaa ja uima-halleja 3762, yhteensä 123200 liikuntapaikkaa. Vuonna 2008 mukana urheiluseuroissa ja ryhmissä oli 22,6 miljoonaa henkilöä mukaan lukien 8,1 miljoonaa naista.


title: Venäjän urheilu

text: Vuodesta 1952 lähtien, jolloin pidettiin olympiakisat Helsingissä Neuvostoliitto on osallistunut olympiakisoihin.Venäjä on myös osallistunut talvikisojen paraolympialaisiin vuodesta 1994 lähtien.


title: Venäjän urheilu

text:
Kesäolympialaiset järjestettiin Venäjällä vuonna 1980 Moskovassa ja talviolympialaiset Sotsissa vuonna 2014. Venäjän mitalisaalis kaikkiaan olympialaisissa on vakuuttava.
Yleisurheilussa venäläiset ovat voittaneet 26 olympiakultaa, 55 ulkoratojen maailmanmestaruutta ja 51 ulkoratojen Euroopan-mestaruutta vuoden 2015 loppuun mennessä. Kaksinkertaisia olympiavoittajia ovat seiväshyppääjä Jelena Isinbajeva, jolla on myös kolme ulkoratojen ja neljä sisäratojen maailmanmestaruutta, sekä keskimatkojen juoksija Svetlana Masterkova, joka on voittanut yhden maailmanmestaruuden. Tatjana Lebedeva on voittanut yhden olympiakullan pituushypyssä sekä kolme ulkoratojen ja kolme sisäratojen maailmanmestaruutta pituushypyssä ja kolmiloikassa. Moukarinheittäjä Tatjana Lysenko on olympiakullan lisäksi voittanut kaksi maailmanmestaruutta.


title: Venäjän urheilu

text: Neuvostoliiton Sergei Bubka rikkoi kymmenen vuoden aikana maailmanennätyksen 35 kertaa, omassa lajissaan seiväshypyssä hän oli ylivoimainen.


title: Venäjän urheilu

text: Taitoluistelu on ollut menestyksekäs urheilulaji menestyneitä venäläisiä taitoluistelijoita ovat mm. Aleksei Jagudin ja Jevgeni Pljuštšenko. Maastohiihdossa erityisesti naishiihtäjät ovat voittaneet arvokisamitaleja.


title: Venäjän urheilu

text: Venäjän jääkiekkomaajoukkue on voittanut jääkiekon maailmanmestaruudet vuosina 1993, 2008, 2009 ja 2012.


title: Venäjän urheilu

text: Venäjän jääkiekon korkein sarja on monikansallinen KHL, jota pidetään maailman toiseksi kovatasoisimpana sarjana. Maan toiseksi korkein sarjataso on VHL, ja sen alapuolella on vielä RHL. Venäjän nuorten jääkiekkosarjassa pelaa joukkueita useista eri maista.


title: Venäjän urheilu

text: Venäjän miesten koripallomaajoukkue on saavuttanut seitsemän arvokisamitalia. Olympiakisoissa joukkue ylsi pronssille Lontoossa 2012. MM-kilpailuissa se saavutti hopeaa vuosina 1994 ja 1998. EM-kilpailuissa Venäjä voitti kultaa vuonna 2007 ja saavutti hopeaa vuonna 1993 sekä pronssia vuosina 1997 ja 2011. Ammattilaissarja NBA:ssa on pelannut venäläisiä, kuten Utah Jazzia, Minnesota Timberwolvesia ja Brooklyn Netsiä edustanut Andrei Kirilenko.


title: Venäjän urheilu

text: Venäjän naisten koripallomaajoukkue on saavuttanut olympiapronssia vuosina 2004 ja 2008 sekä MM-hopeaa vuosina 1998, 2002 ja 2006. Joukkue on voittanut Euroopan mestaruuden vuosina 2003, 2007 ja 2011 ja saavuttanut EM-hopeaa vuosina 2001, 2005 ja 2009 sekä EM-pronssia vuosina 1995 ja 1999.


title: Venäjän urheilu

text: Jalkapallo on suosituin urheilulaji Venäjällä. Pietarin Zenit on voittanut UEFA-Cupin kausina 2007-2008. Andrei Aršavin on pelannut Englannin Valioliigassa. Venäjän Valioliiga on Venäjän jalkapallon korkein sarjataso. Sarjaan osallistuu 16 joukkuetta. Tähän mennessä Venäjän jalkapallossa ulkomaalaisvahvistusten rooli on ollut iso. Nyt Venäjän jalkapalloliitto on alkanut rajoittamaan ulkomaalaiskiintiötä Venäjän liigassa.


title: Venäjän urheilu

text: Jääpallo on perinteisesti suosittu urheilulaji Venäjällä. Jääpalloliigan otteluissa on ollut keskimäärin n. 3500 katsojaa . Venäjä voitti maailmanmestaruuden jääpallossa 2013.


title: Venäjän urheilu

text: Venäjän miesten lentopallomaajoukkueen suurin saavutus on olympiavoitto Lontoossa 2012. Joukkue ylsi olympiahopealle vuonna 2000 sekä -pronssille vuosina 2004 ja 2008. MM-kilpailuissa Venäjän miehet ovat saavuttaneet hopeaa vuonna 2002. Euroopan mestaruuden Venäjä voitti vuonna 2013, ja lisäksi joukkue on saavuttanut EM-hopeaa vuosina 1999, 2005 ja 2007 sekä EM-pronssia vuosina 1993, 2001 ja 2003. Maailmanliigan Venäjän miehet voittivat vuosina 2002, 2011 ja 2013 sekä maailmancupin vuosina 1999 ja 2011.


title: Venäjän urheilu

text: Venäjän naisten lentopallomaajoukkue on saavuttanut olympiahopeaa Sydneyssä 2000 ja Ateenassa 2004. Maailmanmestaruuden joukkue on voittanut vuosina 2006 ja 2010, ja MM-pronssia se on saavuttanut vuosina 1994, 1998 ja 2002. EM-kilpailuissa Venäjän naiset ovat voittaneet kultaa vuosina 1993, 1997, 1999, 2001 ja 2013 sekä saavuttaneet pronssia vuosina 1995, 2005 ja 2007.


title: Venäjän urheilu

text: Menestyneitä venäläisiä tennispelaajia ovat mm. naispelaajat Marija Šarapova ja Dinara Safina. Miespelaajia ovat mm. Marat Safin ja Jevgeni Kafelnikov.


title: Venäjän urheilu

text: Irina Tšaštškina, Alina Kabajeva, Janina Batyršina ja Julia Barsukova ovat menestyneitä urheilijoita rytmisessä voimistelussa.


title: Venäjän urheilu

text: Shakki on ollut perinteisesti suosittu urheilulaji Venäjällä.


title: Venäjän urheilu

text: Aleksandr Karelin on menestynein painija Venäjällä.


title: Venäjän urheilu

text: Venäjä on voittanut ratauinnissa neljä, avovesiuinnissa yhden ja uimahypyissä neljä olympiakultaa. Menestynein uimari on Aleksandr Popov, joka voitti vapaauintilajeissa neljä olympiakultaa, kaksi IVY:n ja kaksi Venäjän edustajana. Lisäksi hän voitti pitkän radan kilpailuissa kuusi maailmanmestaruutta sekä 21 Euroopan-mestaruutta, joista kolme Neuvostoliiton edustajana. Perhosuimari Denis Pankratov voitti kaksi olympiakultaa, yhden maailmanmestaruuden ja viisi Euroopan-mestaruutta. Uimahyppääjä Dmitri Sautin voitti kaksi olympiakultaa, viisi maailmanmestaruutta ja 12 Euroopan-mestaruutta.


title: Venäjän urheilu

text: Venäjän dopingin vastaisesta toiminnasta vastaa Rusada. Kansainvälinen yleisurheiluliitto IAAF teki päätöksen Venäjän yleisurheiluliiton sulkemisesta kansainvälisestä kilpailutoiminnasta marraskuussa 2015.


title: Balein piiri

text: Balein piiri () on kunnallinen itsehallintoalue Taka-Baikalian aluepiirissä Venäjällä. Vuonna 1935 perustetun piirin pinta-ala on 4 964 neliökilometriä. Asukkaita on 22 000 henkeä (vuonna 2009).


title: Balein piiri

text: Balein piiri sijaitsee Taka-Baikalian keskiosassa. Pohjoisessa se rajoittuu Sretenskin, idässä Šelopuginon, kaakossa Aleksandrovski Zavodin ja Borzjan, etelässä Olovjannajan, lännessä Šilkan ja luoteessa Nertšinskin piireihin.


title: Balein piiri

text: Piirin hallinnollinen keskus on Balein kaupunki. Lisäksi siihen kuuluu 9 maalaiskuntaa: Kazakovski Promysel, Matusovo, Nižneje Girjunino, Nižni Ildikan, Nižni Kokui, Podoinitsyno, Unda, Undino-Poselje ja Židka. Asutuskeskuksia on yhteensä 31.


title: Balein piiri

text: Baleista on maantieyhteys aluepiirin pääkaupunkiin Tšitaan, jonne on matkaa 350 kilometriä. Lentokenttä suljettiin 1990-luvulla.


title: Balein piiri

text: Talous perustui aikaisemmin kaivosteollisuuteen. Nykyään pääelinkeino on maatalous, joka on erikoistunut maidon ja lihan tuotantoon sekä viljakasvien viljelyyn. Lisäksi harjoitetaan kullankaivuta, puunhankintaa ja maataloustuotteiden jalostusta.


title: Balein piiri

text: Baleissa toimii opettajaopisto. Paikallislehtenä ilmestyy "Baleiski rabotši" (”Balein työläinen”). Urgutšanin kivennäisvesilähteen yhteydessä toimii parantola.


title: Rekijokilaakso

text: Rekijokilaakso on Natura 2000 -suojelualue Salossa ja Somerolla Varsinais-Suomessa. Rekijokilaakson laaja ja yhtenäinen, Suomessa ainutlaatuinen perinnemaisemakokonaisuus sille ominaisine kasvi- ja eläinlajeineen on muodostunut Someron Reksuosta alkunsa saavan Rekijoen ja sen sivuhaarojen savimaahan uurtuneiden jyrkkärinteisten joki- ja ojanotkojen varsille vuosisatoja kestäneen niiton ja laidunnuksen tuloksena.


title: Rekijokilaakso

text: Alueella on avoimia niittyjä, puoliavoimia laidunrinteitä, hakamaita ja lehtomaisia metsälaitumia etenkin Someron Häntälän ja Talvisillan alueella ja mosaiikkimaisesti myös vanhan metsän laikkuja ja lajistoa. Tämä Häntälän notkoina tunnettu alue on myös Ympäristöministeriön maisema-aluetyöryhmän vuonna 1993 määrittelemä arvokas perinnemaisema-alue. 2010-luvulla toteutetussa arvokkaiden maisema-alueiden uusintainventoinnissa Häntälän notkojen kulttuurimaisemaa on ehdotettu Varsinais-Suomessa maakunnallisesti arvokkaaksi maisema-alueeksi.


title: Rekijokilaakso

text: Rekijokilaaksossa kohtaavat toisaalta rannikon eteläiset ja lounaiset lajit sekä sisämaan lajit levinneisyytensä äärirajoilla. Osa rinneniityistä on umpeutunut, mutta pisimpään yhtäjaksoisesti käytössä olleilla niityillä kasvillisuus on säilynyt matalana ja runsaslajisena.


title: Rekijokilaakso

text: Alueen uhanalaisia kasveja ovat muun muassa vienansara, haapariippusammal, tulvasammal, ojaäimäsammal ja haavanhyytelöjäkälä. Harvinaisista kasveista alueella esiintyvät muun muassa sikojuuri, sormikesijäkälä ja silomunuaisjäkälä. Hyönteislajistoon kuuluvat muun muassa Manner-Suomessa harvinainen pikkuapollo (muoto "Parnassius mnemosyne f. perkele") ja isolaakasittiäinen.


title: Rekijokilaakso

text: Alueella on ostettu maata valtiolle luonnonsuojelutarkoituksiin ja perustettu monia yksityisiä luonnonsuojelualueita.


title: Rekijokilaakso

text: Paitsi Uskelanjoen sivujoen Rekijoen ja sen sivuhaarojen varsia Rekijokilaakson Natura-alueeseen kuuluu myös pieni matka itse Uskelanjoen ja sen kahden muun sivujoen Terttilänjoen ja Hitolanjoen varsia lähellä jokien yhtymäkohtaa Kiikalan Rekijoen ja Perttelin Haalin luona.


title: Rekijokilaakso

text: Somerolla Rekijokilaakson Natura-alue ulottuu merkittäviltä osiltaan Häntälän, Talvisillan, Syvänojan ja Kerkolan kyliin. Salossa se ulottuu Kiikalan Hirvelän, Kärkelän, Revän ja Rekijoen kyliin sekä Perttelin Haalin kylään.


title: Rekijokilaakso

text: Häntälän notkoissa Somerolla alueella on Häntälän kylätalolta alkava luontopolku.


title: Cao Cao

text: Cáo Cāo (曹操|曹操, pinyin: Cáo Cāo; 155 – 15. maaliskuuta 220) oli sotaherra ja viimeistä edellinen itäisen Han-dynastian päämisteri ja sai merkittävästi valtaa sen viimeisinä vuosina muinaisessa Kiinassa. Hän oli Kolmen kuningaskunnan ajan keskeisiä hahmoja, ja hän laski perustan myöhemmälle Cao Wein valtakunnalle. Hän sai kuolemansa jälkeen arvonimen Wein keisari Wu (魏武帝). Vaikka Cao usein kuvataan julmaksi ja armottomaksi tyranniksi, häntä on myös mainittu loistavaksi hallitsijaksi ja sotilaalliseksi neroksi, joka kohteli alaisiaan kuin omaa perhettään. Hän oli myös kiinalaisen runouden ja kiinalaisten kamppailulajien taituri, ja hän kirjoitti useita sotapäiväkirjoja.


title: Cao Cao

text: Cao Caon hauta on luultavasti löytynyt. Muinaisen Anyangin lähistöltä Henanin maakunnasta on löydetty suuri hauta, jonka hautakiven teksti viittaa Cao Caoon.


title: Olovjannajan piiri

text: Olovjannajan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 6 300 neliökilometriä. Asukkaita on 44 400 henkeä (vuonna 2009).


title: Olovjannajan piiri

text: Olovjannajan piiri sijaitsee Taka-Baikalian kaakkoisosassa. Pohjoisessa ja koillisessa se rajoittuu Balein, idässä, kaakossa ja etelässä Borzjan, lounaassa Ononin, lännessä Mogotuin ja luoteessa Šilkan piireihin.


title: Olovjannajan piiri

text: Piiriin kuuluvat Jasnogorskin, Kalanguin, Olovjannajan ja Zolotoretšenskin kaupunkimaiset taajamat sekä 16 maalaiskuntaa: Arenda, Bezretšnaja, Bulum, Buruljatui, Dolgokytša, Hada-Bulak, Hara-Byrka, Jasnaja, Jedinenije, Mirnaja, Ononsk, Step, Turga, Ulan-Tsatsyk, Uljatui ja Urtuiski. Hallinnollinen keskus on Olovjannajan taajama. Asutuskeskuksia on yhteensä 34.


title: Olovjannajan piiri

text: Asukkaat ovat etupäässä venäläisiä ja burjatteja.


title: Olovjannajan piiri

text: Piirin kautta kulkee aluepiirin pääkaupungista Tšitasta Kiinaan johtava rautatie ja maantie. Olovjannajasta on matkaa Tšitaan rautateitse 249 kilometriä.


title: Olovjannajan piiri

text: Talous perustuu teollisuuteen ja maatalouteen. Olovjannajassa toimii konepaja, kalkkitehdas ja elintarviketeollisuutta. Kaivosteollisuus lopetti toimintansa 1990-luvulla. Maatalous tuottaa viljaa, lihaa, maitoa, vihanneksia ja perunaa.


title: Olovjannajan piiri

text: Olovjannajassa toimii kotiseutumuseo. Paikallislehtenä ilmestyy "Leninski put" (”Leninin tie”). Seudulta on löydetty useita arkeologisia muistomerkkejä.


title: Ihalan seisake

text: Ihalan seisake (, ratakm 204+400), alkuperäiseltä nimeltään Lehtimäen laiturivaihde on Uudenkaupungin radan varressa sijaitseva lakkautettu seisake. Se perustettiin Raision kirkolta Artukaisten kartanolle vievän tien varteen vuonna 1923. Jarl Ungernin suunnittelema laiturirakennus valmistui paikalle jo edellisenä vuonna. Liikennepaikan nimi muutettiin kuitenkin Pansion laiturivaihteeksi jo 1. kesäkuuta 1925, sen eteläpuolella sijaitsevan Pansion kylän mukaan. Kun Pansion alueesta tuli osa Turkua vuonna 1930, muutettiin liikennepaikan nimi Ihalaksi 1. lokakuuta 1945, sillä aikaisempi Ihala-niminen liikennepaikka oli jäänyt luovutetun Karjalan alueelle.


title: Ihalan seisake

text: Seisakkeelta rakennettiin vuosina 1956–1957 teollisuusrata Naantalin Viheriäisten niemessä sijaitsevalle Nesteen Naantalin öljynjalostamolle. Rata Viheriäisten ratapihalle asti valmistui yhtä aikaa jalostamon kanssa. Ihalan laiturivaihde muutettiin miehittämättömäksi seisakkeeksi, kun tavaraliikenne siellä loppui vuonna 1972. Kuitenkin vielä 1980-luvun lopulla Kyllästämön sivuraiteella kuormattiin tavaravaunuja. Laiturirakennus purettiin vuonna 1980 ja henkilöliikenne seisakkeelta lakkautettiin kahta vuotta myöhemmin, toukokuussa 1982. Tämän jälkeen liikennepaikka toimi vielä Viheriäisten erkanemisvaihteena, kunnes sekin purettiin vuonna 1991 uuden vaihteen valmistuttua.


title: Irti verkosta

text: Irti verkosta () on termi, joka viittaa elämäntapaan, joka on riippumaton yhdestä tai useammasta julkisesta palvelusta.


title: Irti verkosta

text: Asumisessa "irti verkosta" -kodit ovat autonomisia, ne eivät ole riippuvaisia kunnallisesta vesilähteestä, viemäröinnistä, kaasusta, sähköverkosta tai vastaavista palveluista. Todellinen "irti verkosta" -koti pystyy toimimaan normaalisti täysin itsenäisenä yksikkönä riippumatta kaikista perinteisistä julkisista palveluverkoista.


title: Karymskojen piiri

text: Karymskojen piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 7 800 neliökilometriä. Asukkaita on 36 100 henkeä (vuonna 2009).


title: Karymskojen piiri

text: Karymskojen piiri sijaitsee Taka-Baikalian keskiosassa. Pohjoisessa se rajoittuu Tungokotšenin, idässä Šilkan ja Mogoituin, etelässä Aginskojen ja Duldurgan sekä lännessä Tšitan piireihin.


title: Karymskojen piiri

text: Piiriin kuuluvat Darasunin, Karymskojen ja Kurort-Darasunin kaupunkimaiset taajamat sekä 10 maalaiskuntaa: Adrianovka, Bolšaja Tura, Kadahta, Kaidalovo, Majaki, Naryn-Talatša, Novodoroninsk, Tyrgetui, Urulga ja Žimbira. Hallinnollinen keskus on Karymskojen taajama. Asutuskeskuksia on yhteensä 29.


title: Karymskojen piiri

text: Seudun kanta-asukkaita ovat evenkit ja burjaatit. Nykyään piirissä asuu venäläisiä, ukrainalaisia, tataareja ym.


title: Karymskojen piiri

text: Piirin kautta kulkee Trans-Siperian rautatie. Rakenteilla on Tšitan ja Habarovskin välinen M58-valtatie. Karymskojesta on matkaa aluepiirin pääkaupunkiin 100 kilometriä.


title: Karymskojen piiri

text: Talous perustuu rautatieliikenteeseen ja koneenrakennusteollisuuteen. Darasunissa on kaivosteollisuuden laitteita valmistava konepaja. Karymskoje on huomattava rautatieliikenteen keskus. Lisäksi harjoitetaan puunhankintaa ja -jalostusta. Maatalous tuottaa maitoa, lihaa, perunaa, vihanneksia ja viljaa.


title: Karymskojen piiri

text: Karymskojessa toimii kotiseutumuseo. Paikallislehtenä ilmestyy "Krasnoje znamja" (”Punalippu”). Nähtävyyksiin kuuluu vuonna 1868 rakennettu Pyhän kolminaisuuden kirkko Kaidalovon kylässä. Seudulla sijaitsee useita arkeologisia muistomerkkejä. Kurort-Darasunissa toimii kylpylä.


title: Renata Scotto

text: Renata Scotto (s. 24. helmikuuta 1934 Savona) on italialainen oopperalaulaja, äänialaltaan sopraano. Hän on lisäksi ohjannut oopperaa, opettanut ja toiminut laulukilpailujen tuomaristoissa. Hän vetäytyi laulajana vuonna 2002.


title: Renata Scotto

text: Scotto debytoi 24. joulukuuta 1952 Violettan roolissa Verdin oopperassa "La traviata". Hän pääsi La Scalaan vuonna 1953 osallistuttuaan koelaulutilaisuuteen, jolla etsittiin esiintyjiä "La Wallyyn". Vuonna 1957 hän nousi kansainväliseen maineeseen esiinnyttyään Edinburghissa Aminan roolissa oopperassa "Unissakävelijä". Metropolitan-oopperassa Scotto debytoi vuonna 1965 Cio-Cio-Sanin roolissa "Madame Butterflyssa".


title: Renata Scotto

text: Scotto meni vuonna 1960 naimisiin Lorenzo Anselmin kanssa ja sai kaksi lasta.


title: Dennis Jernigan

text: Dennis Jernigan (s. 1959) on yhdysvaltalainen hengellisen musiikin laulaja-lauluntekijä ja niin sanotun ex-gay-liikkeen edustaja. Hän on kotoisin Oklahoman osavaltiosta ja valmistunut Oklahoman baptistiyliopistosta. Hän identifioitui aikoinaan homoksi, mutta nykyisin hänellä on vaimonsa Melindan kanssa yhdeksän lasta.


title: Lontoon talouskonferenssi

text: Lontoon talouskonferenssi oli kesäkuussa 1933 Lontoon Geologisessa museossa järjestetty kokous, jonka tarkoituksena oli pohtia miten 1930-luvun lamaa kyettäisiin parhaiten torjumaan elvyttämällä kansainvälistä kauppaa ja vakauttamalla valuuttakursseja. Kokoukseen osallistui 66 maata. Yhdysvaltojen presidentti Franklin D. Roosevelt kuitenkin välitti huvijahdiltaan radioviestin Lontooseen. Viestissä hän tuomitsi konferenssin ja epäsuorasti ilmaisi, että Yhdysvallat ei tulisi osallistumaan keskusteluihin.


title: Lontoon talouskonferenssi

text: Maailmantalouden romahdettua ensimmäisen maailmansodan jälkeen oletettiin, että Yhdysvallat toimisi maailmantalouden hegemoniana. Konferenssin asialista luonnosteltiin kuuden maan kesken vuonna 1932 Genevessä. Asialistassa otettiin voimakkaasti kantaa siihen, että hallitustenväliset velat tulisi antaa anteeksi, sillä niitä pidettiin merkittävänä esteellä toipumiselle 1930-luvun lamasta.


title: Lontoon talouskonferenssi

text: Eurooppalaiset uskoivat, että sopimus vapauttaisi maailman, mutta yhdysvaltalaiset asiantuntijat, kuten senaattori William Borah, katsoivat, että maailman ongelmat johtuivat ainoastaan sodasta, eurooppalaisten valtioiden halusta säilyttää suuret armeijat ja hopeavarojen väärinkäytöstä. Näin ollen he eivät olleet halukkaita antamaan anteeksi velkoja.


title: Lontoon talouskonferenssi

text: Toivo Yhdysvaltojen pitäytymisessä kultakannassa haihtui nopeasti presidentti Rooseveltin ilmoitettua heti virkaanastumisensa jälkeen allekirjoittavansa lain, joka käytännössä poisti kultakannan.


title: Lontoon talouskonferenssi

text: Silloinen Yhdysvaltain ulkoministeri Cordell Hull johti Yhdysvaltojen delegaatiota konferenssissa. Presidentti Roosevelt oli määrännyt Hullin olemaan osallistumatta keskusteluihin, jotka koskivat valuuttavarantojen vakauttamista. Konferenssin alkuun mennessä Roosevelt oli kuitenkin muuttanut mieltään ja lähetti Oliver Spraguen ja James Paul Warburgin osallistumaan keskusteluihin yhdessä Ranskan ja Britannian edustajien kanssa.


title: Lontoon talouskonferenssi

text: Konferenssin avajaispäivänä 12. kesäkuuta 1933 kaikki huomio keskittyi konferenssin ulkopuolella tapahtuneisiin kolmen maan välisiin keskusteluihin. 15. kesäkuuta mennessä Yhdysvaltain edustaja yhdessä Bank of Englandin Montagu Normanin ja Banque de Francen Clement Moret'n kanssa olivat muodostaneet alustavan suunnitelman valuuttakurssien tilapäiseksi vakauttamiseksi.


title: Lontoon talouskonferenssi

text: Huolimatta salausyrityksistä tieto suunnitelmasta vuoti ennen virallista julkaisua ja osakekurssit Yhdysvalloissa laskivat dramaattisesti ja Yhdysvaltain dollarin vaihtokurssi nousi.


title: Lontoon talouskonferenssi

text: 17. kesäkuuta Roosevelt hylkäsi sopimuksen, koska hän pelkäsi Britannian ja Ranskan pyrkivän kontrolloimaan omia valuuttakurssejaan. Hylkäys herätti huomattavasti vastustusta.


title: Hannu Sormunen

text: Hannu Sormunen (s. 2. heinäkuuta 1980 Vihti) on jyväskyläläinen jääkiekkotuomari. Hän tuomitsee pääsääntöisesti jääkiekon SM-liigaa ja Mestistä linjatuomarina. Hän aloitti SM-liigassa 2005-2006 ja pelasi B-junioreissa nuorempana.


title: Hannu Sormunen

text: Sormunen on tuominnut nuorten maaotteluita kotimaassa ja CHL-pelejä 2008–2009. Hän on ylittänyt 100:n ottelun rajapyykin SM-liigassa.


title: Antti Hämäläinen (jääkiekkotuomari)

text: Antti Hämäläinen (s. 16. heinäkuuta 1971) on jyväskyläläinen jääkiekkotuomari. Hämäläinen tuomitsee pääsääntöisesti jääkiekon SM-liigaa ja Mestistä päätuomarina. Hän tuli SM-liigaan kaudella 2005–2006 linjatuomariksi, mutta siirtyi 2008–2009 päätuomariksi.


title: Antti Hämäläinen (jääkiekkotuomari)

text: Hän on ollut tuomarina muun muassa olympialaisissa 2002 ja 2006, A-nuorten MM-kilpailuissa 2001, 2003 ja 2005, sekä 1. divisioonan maailmanmestaruuskilpailuissa 2004.


title: Antti Hämäläinen (jääkiekkotuomari)

text: Nuorempana Hämäläinen pelasi 12 vuotta maalivahtina 3-divisioonassa.


title: Juho Ristimäki

text: Juho Ristimäki (s. 15. syyskuuta 1985) on jyväskyläläinen jääkiekkotuomari. Hän tuomitsee pääsääntöisesti jääkiekon SM-liigaa ja Mestistä linjatuomarina. Hän aloitti SM-liigassa kaudella 2009-2010.Jääkiekkolehti, 2009-2010 kausiennakko -s.138-141


title: CCC Team

text: CCC Team (UCI-tunnus CCC) on maantiepyöräilyn ammattilaistalli, joka aloitti toimintansa 2007. Joukkueen pääsponsori oli vuoteen 2017 saakka sveitsiläinen polkupyöränvalmistaja BMC. Vuodesta 2019 tallin sponsorina toimii puolalainen jalkineita ja laukkuja valmistava CCC.


title: CCC Team

text: BMC Racing Team osallistui kaudella 2010 etupäässä UCI Professional Continental Circuits -tason kilpailuihin sekä villin kortin saadessaan myös UCI ProTour -sarjan kilpailuihin. Kaudeksi 2010 talliin siirtyi useita menestyneitä pyöräilijäitä, kuten Alessandro Ballan, Cadel Evans, George Hincapie, Karsten Kroon ja Marcus Burghardt. Kaudeksi 2011 talli sai ProTour-lisenssin.


title: CCC Team

text: Vuonna 2019 CCC Teamin tallipäällikkönä toimii Jim Ochowicz, urheilupäällikkönä Piotr Wadecki ja hänen apulaisinaan Fabio Baldato, Steve Bauer, Valerio Piva ja Jackson Stewart.


title: Brent

text: Brent ("London Borough of Brent") on yksi Lontoon 32 aluehallintoyksiköstä eli kaupunkipiiristä. Vuonna 2011 siellä oli noin 311 000 asukasta. Brent sijaitsee Lontoon luoteisosassa, ja sen naapurikaupunkipiirejä ovat Barnet, Camden, Ealing, Hammersmith and Fulham, Kensington and Chelsea sekä Westminster.


title: Brent

text: Brentin tärkein keskus on Wembley, jossa on Englannin jalkapallomaajoukkueen kotistadion Wembley Stadium.


title: Markku Kruus

text: Markku Kruus (s. 12.3.1960, Jämsä) toimi jääkiekon SM-liigassa päätuomarina vuosina 1996-2009. Kruus tuomitsi 532 ottelua noiden kausien aikana. Nykyään hän toimii SM-liigan erotuomaripäällikkönä.


title: Magnus Johansson

text: Magnus Johansson (s. 4. syyskuuta 1973 Linköping, Ruotsi) on ruotsalainen jääkiekkoilija ja maailmanmestari, pelipaikaltaan puolustaja. Hän pelaa Ruotsissa SHL-joukkue Linköpings HC:ssa.


title: Magnus Johansson

text: Johansson aloitti uransa kaudella 1990–1991 Linköpings HC:n joukkueessa, joka pelasi Ruotsin I-divisioonassa. Seuraavalla kaudella Linköpings putosi II-divisioonaan, jossa se pelasi kaksi kautta ennen palaamista I-divisioonaan. Hän jatkoi seurassa tämän jälkeen neljä kautta.


title: Magnus Johansson

text: Kaudeksi 1997–1998 Johansson siirtyi ensimmäisen kerran Elitserieniin Frölunda HC:n joukkueeseen. Hän pelasi seurassa seitsemän kautta. Johansson teki seurassa läpimurtonsa kaudella 1999–2000, jolloin hän nousi Ruotsin maajoukkuerinkiin. Johansson keräsi kausilla 1999–2000 ja 2000–2001 34 tehopistettä. Jälkimmäisellä kaudella hän voitti Elitserienin puolustajien pistepörssin. Kaudella 2001–2002 hän voitti toisen kerran puolustajien pistepörssin, tällä kertaa 35 pisteellä. Seuraavalla kaudella hän voitti Ruotsin mestaruuden Frölundassa. Hänestä tuli näiden vuosien aikana sarjan tähtipuolustajia.


title: Magnus Johansson

text: Kaudeksi 2003–2004 hän siirtyi SCL Tigersiin, joka pelasi Sveitsin National League A:ssa. Kaudeksi 2004–2005 Johansson palasi kasvattajaseuraansa Elitserienissä pelaavaan Linköpings HC:hen neljän vuoden sopimuksella. Hän pelasi 47 ottelua joukkueen kapteenina ja teki tehopisteet 9+25=34. Johansson valittiin kauden ruotsalaiseen tähdistökentälliseen ja hän voitti Elitserienin plus-miinus-tilaston ja puolustajien pistepörssin. Seuraavalla kaudella Johansson jatkoi joukkueen kapteenina ja teki 50 ottelussa tehopisteet 11+11=22 ja hänet valittiin toistamiseen tähdistökentälliseen. Kaudella 2006–2007 hän paransi aikaisempien kausien tehopisteitä tekemällä pisteet 8+28=36. Seura voitti kaudella hopeaa.


title: Magnus Johansson

text: Kaudeksi 2007–2008 Johansson siirtyi vapaana agenttina NHL-seura Chicago Blackhawksiin. Hän pelasi Blackhawksissa 18 ottelua, joissa hän teki tehopisteet 0+0=4. Hänet kaupattiin kesken kauden Florida Panthersiin vaihdossa vuoden varausvuoroon. Hän pelasi Panthersissa 27 ottelua tehopistein 0+10=10.


title: Magnus Johansson

text: Johansson siirtyi lainasopimuksella kaudeksi 2008–2009 KHL:n HK Atlantiin. Hänet valittiin myös vuosittaiseen . Hän teki kaudella 53 ottelussa tehopisteet 7+27=34.


title: Magnus Johansson

text: Kaudeksi 2009–2010 Johansson palasi Linköpingiin, jossa hänet valittiin joukkueen kapteeniksi. Hän teki kauden 52 runkosarjaottelussa tehopisteet 8+41=49 ja tuli valituksi sarjan parhaaksi pelaajaksi Guldpucken-palkinnolla. Lisäksi hänet valittiin kauden puolustajaksi ja hän voitti puolustajien syöttöpörssin. Kaudella 2010–2011 oli jälleen Elitserienin johtavia puolustajia; hän oli sarjan toiseksi tehokkain puolustaja ja Linköpingin toiseksi paras pistemies. Hänet valittiin sarjan arvokkaimmaksi pelaajaksi Guldhjälmen-palkinnolla.


title: Magnus Johansson

text: Johansson on edustanut Ruotsin A-maajoukkuetta lukuisissa miesten arvoturnauksissa ja maaotteluissa. Johansson edusti Ruotsia vuosien 2002 ja 2003 MM-kilpailuissa voittaen pronssia ja hopeaa. Vuoden 2005 MM-kilpailuissa hän teki tehopisteet 1+4=5. Vuoden 2006 MM-kilpailuissa Johansson oli Ruotsin varakapteeni ja teki pisteet 2+3=5 joukkueen voittaessa kultaa. Johansson pelasi vuosien 2007 ja 2008 MM-kilpailuissa toimien jälkimmäisellä varakapteenina.


title: Magnus Johansson

text: Johansson oli Ruotsin varakapteeni myös vuoden 2009 MM-kilpailuissa, kun Ruotsi voitti pronssia. Hän oli tehopisteillä 3+5=8 turnauksen puolustajien toiseksi paras pistemies. Vuonna 2010 hän oli mukana Vancouverin talviolympialaisten lisäksi kevään MM-kisoissa, jossa hän voitti joukkueen kapteenina pronssia.


title: Bob Crosby

text: Bob Crosby (24. syyskuuta 1913 Spokane, Washington – 9. maaliskuuta 1993 La Jolla, Kalifornia) oli yhdysvaltalainen dixieland-laulaja, joka tunnetaan parhaiten yhtyeestään "Crosby and the Bob-Cats". Yhtyeen ura oli huipussaan vuosina 1935-1942. Se hajosi vuonna 1942. Crosby palveli merijalkaväessä vuosina 1944-1945. Sodan jälkeen Bobcats teki satunnaisia paluukeikkoja eri kokoonpanoilla, mutta Crosby lauloi vain muutamia lauluosuuksia. Yhtyeen tuotantoa on julkaistu laajasti CD-levyillä.


title: Bob Crosby

text: Crosby oli nuorin seitsemästä lapsesta: viisi poikaa, Larry (1895–1975), Everett (1896–1966), Ted (1900–1973), Harry (1903–1977, tunnetaan nimellä Bing Crosby) ja Bob, sekä kaksi tyttöä, Catherine (1905–1988) ja Mary Rose (1907–1990).


title: Bob Crosby

text: Crosbyn vanhemmat olivat englantilaisamerikkalainen kirjanpitäjä Harry Lowe Crosby (1871–1950) ja irlantilaisamerikkalainen Catherine Harrigan (1873–1964, tunnetaan myös nimellä Kate), rakennusmiehen tytär County Mayosta, Irlannista.


title: Tatu Savolainen

text: Tatu Savolainen (s. 18. marraskuuta 1980 Turku) on lahtelainen jääkiekkotuomari. Savolainen tuomitsee pääsääntöisesti jääkiekon SM-liigaa päätuomarina. Hän tuli SM-liigaan tuomariksi kaudella 2006-2007 ja on tuominnut nuorten maaotteluita kotimaassa ja Universiadit 2007 Torinossa. Nuorempana Savolainen pelasi jääkiekkoa B-junioreissa.Jääkiekkolehti, 2009-2010 kausiennakko -s.138-141


title: Paavo Saarinen

text: Juho Paavo Saarinen (ent. Raumharja; 17. tammikuuta 1886 Askainen – 12. kesäkuuta 1960 Paimio) oli maalaisliittolainen kansanedustaja, maanviljelijä ja talousmies.


title: Paavo Saarinen

text: Paavo Saarisen vanhemmat olivat tilallinen Frans Henrik Raumharja ja Hjalmiina Viktoria Vahlberg. Hänen ensimmäinen vaimonsa oli Lempi Sofia Mustajoki (1907–1928) ja toinen Kerttu Esteri Nygrén (e. Parviainen) (s. 1929). Hänen poikansa on vuorineuvos Pellervo Saarinen.


title: Paavo Saarinen

text: Saarinen kävi kansakoulun, jonka jälkeen hän valmistui maanviljelyskoulusta 1906. Hän toimi tilanhoitajana Askaisissa 1906–1908, Oulun läänin talousseuran maatalousneuvojana 1908–1911, maanviljelijänä Askaisissa 1911–1917, maanviljelijänä Perniössä 1917–1929, Kansallis-Osake-Pankin pankinjohtajana Perniössä 1929–1932 ja Varsinais-Suomen tuberkuloosiparantolan talouspäällikkönä Paimiossa 1932–1952.


title: Paavo Saarinen

text: Saarinen oli maalaisliiton Turun eteläisen vaalipiirin kansanedustaja 1. toukokuuta 1925 – 31. elokuuta 1933. Hän toimi eduskunnan laki- ja talousvaliokunnassa, maatalousvaliokunnassa, perustuslakivaliokunnassa, sivistysvaliokunnassa ja valtiovarainvaliokunnassa sekä Suomen Pankin tilintarkastajana. Presidentin valitsijamiehenä hän oli 1925.


title: Paavo Saarinen

text: Kunnallisissa luottamustehtävissä Saarinen toimi Perniön kunnanvaltuuston varapuheenjohtajana ja Perniön kunnallislautakunnan varapuheenjohtajana. Hänen muita luottamustehtäviään olivat Maalaisliiton Varsinais-Suomen piiritoimikunta, Varsinais-Suomen maanviljelysseuran johtokunta, Suomen raakasokeri oy:n hallintoneuvosto, Suomen raakasokeri oy:n johtokunta, Maalaiskuntien liiton liittovaltuusto, Maalaiskuntien liiton liittohallitus, Keskusmetsäseura Tapion hallintoneuvosto, Suomen laidunyhdistyksen hallintoneuvosto ja Lounais-Suomen metsänhoitolautakunta. Kunnallisneuvoksen arvonimen hän sai 1946.


title: Margaret Colin

text: Margaret Colin (s. 26. toukokuuta 1958 Brooklyn, New York, Yhdysvallat) on yhdysvaltalainen näyttelijä.


title: Margaret Colin

text: Hän on näytellyt myös televisiosarjoissa "Gossip Girl", "The Edge of Night", "As the World Turns", "Foley Square", "Magnum, P.I", "Chicagon lääkärit", "Hyvin salainen agentti" ja "Kova laki".Margaret Colin on naimisissa näyttelijä Justin Deasin kanssa, he avioituivat vuonna 1988. Heillä on kaksi poikaa Sam (s. 1990) ja Joseph (s. 1993). Colin on on adoptoinut myös tyttären miehensä edellisestä avioliitosta. Hän syntyi Brooklynissä ja kasvoi Long Islandilla. Hänen isänsä oli poliisi. Colin opiskeli ensin Baldwin High Schoolissa, josta valmistui 1976. Tämän jälkeen Colin opiskeli Hostra Universityssa.


title: Esa Laitanen

text: Esa Laitanen (s. 2. helmikuuta 1984 Alavus) on raumalainen jääkiekkotuomari. Hän tuomitsee pääsääntöisesti SM-liigaa ja Mestistä linjatuomarina. Laitanen tuli SM-liigatuomariksi kaudelle 2008-2009. Hän pelasi C-junioriksi. Ammatiltaan Laitanen on opiskelija.Jääkiekkolehti, 2009-2010 kausiennakko -s.138-141


title: Balázs Kiss (painija)

text: Balázs Kiss (s. 27. tammikuuta 1983) on unkarilainen kreikkalais-roomalaisen painin maailmanmestari.


title: Balázs Kiss (painija)

text: Kiss aloitti painiuransa vuonna 1992 ollessaan 9-vuotias. Kiss edustaa Budapestilaista "Budapesti VSC Lokomotiv" -seuraa, häntä on vuodesta 2002 asti valmentanut Ferenc Takacs. Kiss on paininut sarjoissa 96−98 g.


title: Balázs Kiss (painija)

text:
Kissin urheilu-uran suurin saavutus on hänen vuonna 2009 Herningin MM-kilpailuissa voittamansa maailmanmestaruus. Finaalissa hän kukisti Ruotsin Jimmy Lidbergin.
Maailmanmestaruuden lisäksi Kiss on voittanut pronssia MM-kilpailuissa 2013 Budapestissa ja 2017 Pariisissa sekä EM-kilpailuissa 2007 Sofiassa, 2017 Novi Sadissa ja 2018 Kaspijskissa.


title: Balázs Kiss (painija)

text:
Kiss tunnetaan erityisesti aggressiivisena ja taitavana pystypainijana, jonka tavaramerkkinä ovat lukuisat variaatiot käsivarsiheitosta.
Balázs Kiss on 178 senttimetriä pitkä ja painaa 100 kiloa.


title: Denialismi

text: Denialismiksi on kutsuttu tilannetta, jossa väitteen mukaan henkilö kieltää asian, jonka tiedeyhteisö kykenee todistamaan mm. toistettavin ja tilastollisesti merkitsevin mittaustuloksin. Käsitteen käyttäjien mukaan denialisti kieltää tosiasiat välttääkseen epämiellyttävän totuuden. Denialismissa retorisia väitteitä käyttämällä annetaan vaikutelma kiistasta asiassa, jossa ristiriitaa todellisuudessa ei ole. Päämääränä on naamioitua osaksi kriittistä tiedekeskustelua.


title: Denialismi

text: Esimerkkeinä on käytetty seuraavia: rokotteiden hyötyjen kyseenalaistaminen, HIV-infektion ja AIDS:in yhteyden kiistäminen, tupakan vaarallisuuden kyseenalaistaminen ja kolesteroliskeptikot. Kreationismissa kiistetään evoluutio ja iänmääritykset. Ilmastoskeptikot eli ilmastodenialistit kiistävät ilmastonmuutoksen tai ihmisen sen syynä. Historialliset denialistit voivat kiistää esimerkiksi holokaustin, keskiajan, kuulennot tai syyskuun 11. päivän iskujen valtamedian käsityksen.


title: Denialismi

text: "The Guardian" -lehdessä amerikkalainen kirurgi Mark Hoofnagle luetteli ilmastodenialismin yhteydessä seuraavia denialistien käyttämiä tunnusmerkkejä: Tieteen vapauteen kuuluu jatkuva tiedon etsiminen, uudelleenarviointi, teorioiden kehittäminen ja väitteleminen, joita ei lasketa denialismiksi.


title: Pellervo Saarinen

text: Pellervo Saarinen (26. huhtikuuta 1910 Taivalkoski – 7. lokakuuta 2010 Helsinki) oli Valion pääjohtaja ja Maatalouden tutkimuskeskuksen ylijohtaja, sekä kotieläintieteen professori ja maatalous- ja metsätieteiden tohtori.


title: Pellervo Saarinen

text: Pellervo Saarisen vanhemmat olivat kansanedustaja Paavo Saarinen ja Lempi Sofia Mustajoki. Hän syntyi Taivalkoskella, missä isä toimi jonkin aikaa maanviljelysneuvojana. Perhe muutti pian Perniöön, mistä vanhemmat ostivat maatilan. Saarinen valmistui ylioppilaaksi Turun suomalaisesta lyseosta 1929 ja maatalous- ja metsätieteiden kandidaatiksi 1934. Tohtoriksi hän väitteli 1944, väitöstyön nimi oli "Lehmän veriplasman eräiden lipoidiaineosien vaikutuksesta maitorasvan muodostukseen". Saarinen työskenteli Maatalouskoelaitoksen kotieläinosastolla assistenttina ja yliassistenttina 1934–1951.


title: Pellervo Saarinen

text: Toisen maailmansodan aikana Saarinen toimi kansanhuoltoministeriössä ja kansanhuollossa, ja hänen tehtävänään oli muun muassa jatkosodan aikana 1941–1943 vastata Karjalan siviilien huollosta, ja Lapin sodassa 1944 huolehtia Lapin kansanhuollosta.


title: Pellervo Saarinen

text: Vuosina 1947–1950 Saarinen opiskeli ja opetti Marylandin yliopistossa Yhdysvalloissa, missä hän toimi professorina maitotaloustiedekunnan tutkimuslaboratoriossa. 1951–1957 Saarinen toimi Helsingin yliopiston kotieläintieteen henkilökohtaisena ylimääräisenä professorina ja 1957–1960 Maatalouden tutkimuskeskuksen ensimmäisenä ylijohtajana.


title: Pellervo Saarinen

text: Valion pääjohtajan Jouko Juuramon kuoltua 1960 Saarinen valittiin Valion pääjohtajaksi, ja hän toimi virassa vuoteen 1975 saakka, jolloin jäi eläkkeelle. Saarisen aikana Valion meijerien määrä puolittui 318:sta 161:een ja niiden toiminta tehostui voimakkaasti. Hänen aloitteestaan Valio ryhtyi valmistamaan raejuustoa.


title: Pellervo Saarinen

text: Saariselle myönnettiin vuorineuvoksen arvonimi vuonna 1966 ja hänet on palkittu lukuisilla kunnianosoituksilla. Hän toimi Kansainvälisen meijeriliiton johtokunnassa ja sen Suomen osaston puheenjohtajana, sekä Kansallis-Osake-Pankin hallintoneuvostossa 1961–1980.. Golfinpeluun Saarinen aloitti eläkepäivillään, 75-vuotiaana, ja vielä 88-vuotiaana hän kiersi Helsingin Sanomissa julkaistun muistokirjoituksen mukaan kävellen täydet 18 reikää. Saarinen kuoli pitkällisen sairauden seurauksena 100-vuotiaana Helsingissä.


title: Andris Biedriņš

text: Andris Biedriņš (s. 2. huhtikuuta 1986 Riika) on latvialainen koripalloilija, joka on viimeksi edustanut Utah Jazzia.


title: Andris Biedriņš

text: Biedriņš aloitti ammattilaisuransa latvialaisessa BK Skontossa, jonka riveissä hän pelasi kaksi kautta. Golden State Warriors varasi hänet yhdentenätoista pelaajana. Aloittaessaan NBA:ssa kaudella 2004–2005 hän oli liigan nuorin pelaaja. Ensimmäisellä kaudellaan Biedriņš teki 3,6 pistettä ja otti 3,9 levypalloa ottelua kohden. Tilastojen valossa hänen paras kautensa oli kausi 2008–2009, jolloin hän teki 11,9 pistettä ottelua kohden.


title: Andris Biedriņš

text: Biedriņš on edustanut Latvian nuorisomaajoukkueita nuoruudessaan. Latvian koripallomaajoukkuetta hän edusti vuoden 2007 ja 2009 EM-kisoissa.


title: Alan Smith

text: Alan Smith on muun muassa seuraavien henkilöiden nimi:


title: Discordance Axis

text: Discordance Axis oli yhdysvaltalainen, New Jerseystä kotoisin oleva kolmihenkinen grindcore yhtye. Yhtyeen musiikkia leimasi eritoten bassokitaran puuttuminen, korkeat ja rääkyvät vokaalit sekä riitasointujen käyttö. Yhtye perustettiin vuonna 1992 ja se lopetti toimintansa vuonna 2001.


Jääkiekon nuorten maailmanmestaruuskilpailut 2010 olivat 37. nuorten MM-kilpailut. Ne järjestettiin 26. joulukuuta 2009–5. tammikuuta 2010. Turnaus pelattiin Kanadassa Saskatoonin Credit Union Centressä ja Reginan Brandt Centressä.


title: Jääkiekon nuorten maailmanmestaruuskilpailut 2010

text: Maailmanmestaruuden voitti Yhdysvallat, joka voitti loppuottelussa Kanadan 6–5. Pronssia sai Ruotsi. Latvia ja Itävalta tippuivat I-divisioonaan, josta MM-kilpailuihin 2011 nousivat Saksa ja Norja.


text:
Pääsarjan kisat
1. divisioona
2. divisioona
3. divisioona


title: Eero Rannio

text: Eero Johannes Rannio (s. 8. maaliskuuta 1979 Tampere) on suomalainen näyttelijä, muusikko ja lauluntekijä, jonka uraan kuuluu toistaiseksi elokuva "Maine" (2004) ja TV-elokuva "Elli" (2005), sekä 20. tammikuuta 2010 julkaistu esikoisalbumi "Varokaa jeesushippi todistaa". Albumin tuotti ja kaikki instrumentit soitti Risto Ylihärsilä, jonka Risto-yhtyeen alkuperäinen rumpali oli Rannio. Rannio on säveltänyt ja sanoittanut kaikki albuminsa kappaleet.


title: Naftali Frenkel

text: Naftali Aronovitš Frenkel (, 1883 Konstantinopoli – 1960 Moskova) neuvostokansalainen, joka oli alun perin turkinjuutalainen, joka vaikutti useiden suurten, Gulag-järjestelmään kuuluneiden orjatyöleirien johdossa, ensin Solovetskin saarilla, sitten Vienanmeren-Itämeren kanavan rakennustyömaalla ja edelleen Baikalin-Amurin rautatien rakennustyömailla.


title: Naftali Frenkel

text: Frenkelin taustasta ja syntyperästä on ollut erilaisia käsityksiä; syntymäpaikaksi on mainittu muun muassa Haifa Ottomaanien Palestiinassa sekä Odessa, Ukrainassa myös hänellä on arveltu olleen juuria Itävalta-Unkarissa.


title: Naftali Frenkel

text: Frenkelin vuonna 1933 tavanneen Arvo ”Poika” Tuomisen mukaan hän olisi kuulunut suomenruotsalaisen Frenckell-sukuun ja puhui ruotsia.


title: Naftali Frenkel

text: Frenkel vangittiin GPU:n toimesta vuonna 1923 ja passitettiin Solovetskiin kärsimään tuomiotaan. Siellä hän arvoituksellisella tavalla kohosi nopeasti rivivangista leirin johtotehtäviin. Vuonna 1927 hän vapautui ja siirtyi GPU:n palvelukseen. Vuosina 1931–1932 hän oli pahamaineisen Stalinin kanavan työmaan organisoija. Hän oli sinänsä kaoottisen Baikalin-Amurin radan pakkotyöleirin johdossa 1930-luvun lopussa, mutta onnistui itse välttämään Stalinin vainot. Vuosina 1937-1945 Frenkel oli valtakunnallisen radanrakennuksen päähallinnon johtajana.


title: Naftali Frenkel

text: Kuollessaan Frenkel oli arvoltaan kenraaliluutnantti. Hän oli sosialistisen työn sankari ja sai kolmesti Leninin kunniamerkin.


title: Safet Sušić

text: Safet Sušić (s. 13. huhtikuuta 1955) on bosnialainen jalkapallovalmentaja ja entinen pelintekijä.


title: Safet Sušić

text: Sušić aloitti pelaajauransa pienessä FK Krijavan joukkueessa, josta siirtyi 1971 FK Sarajevon organisaatioon. Hän debytoi seuran edustusjoukkueessa vuonna 1973 ja nousi joukkueen legendaaristen pelaajien joukkoon 1970-luvulla. Sušić tuli tunnetuksi armoitettuna pelintekijänä ja taitavana syöttelijänä. Vuonna 1979 hänet valittiin Jugoslavian parhaaksi urheilijaksi ja kaudella 1979–1980 hän onnistui myös voittamaan Jugoslavian liigan maalikuninkuuden 18 osumallaan. Samalla kaudella FK Sarajevo voitti myös mestaruushopeaa.


title: Safet Sušić

text: Edustettuaan FK Sarajevoa yhdeksän kautta, 27-vuotias Sušić siiryti kesällä 1982 Paris Saint-Germainiin. Ranskassa hän teki läpimurtonsa myös Balkanin ulkopuolella ja vain harvoin vammoista kärsineenä pelasi upeita kausia myös yli 30-vuotiaana. Kaudella 1982–1983 hän voitti seuran kanssa Coupe de Francen ja tuli valituksi liigan parhaaksi ulkomaiseksi pelaajaksi. Kaiken kaikkiaan Sušić edusti PSG:tä 343 liigaottelussa yhdeksän kauden aikana ja on toiseksi eniten otteluita seuran paidassa pelannut pelaaja. Hän jätti seuran 36-vuotiaana 1991 ja pelasi uransa viimeisen kauden Red Starissa.


title: Safet Sušić

text: Jugoslavian maajoukkueessa Sušić esiintyi vuosina 1977–1990 yhteensä 54 A-maaottelussa ja teki niissä 21 maalia. Hän oli mukana MM-kisoissa 1982 ja 1990 sekä EM-kisoissa 1984.


title: Safet Sušić

text: Marraskuussa 2003 Sušić valittiin Bosnia ja Hertsegovinan parhaaksi pelaajaksi viimeisen 50 vuoden aikana. Vuonna 2010 France Footballin lukijat äänestivät hänet PSG:n historian parhaaksi pelaajaksi. Valmennusuransa Sušić aloitti Ranskassa AS Cannes'n joukkueessa, jota hän luotsasi 1994–1995. Sittemmin hän on tehnyt varsin pitkän uran Turkissa, jossa hän on valmentanut İstanbulsporia, Konyasporia, MKE Ankaragücüä, Çaykur Rizesporia sekä Ankarasporia. Lisäksi hän toimi vuosina 2000–2001 Al-Hilalin päävalmentajana Saudi-Arabiassa.


title: Safet Sušić

text: Helmikuussa 2008 hän sai potkut Rizesporista ja siirtyi maaliskuussa Ankarasporin päävalmentajaksi.


title: Safet Sušić

text: Joulukuussa 2009 Sušićista tuli Bosnia ja Hertsegovinan maajoukkueen päävalmentaja. Sušićin johdolla Bosnia ja Hertsegovina jatkoi hyviä esityksiään EM2012-karsinnoissa ja taisteli viimeisellä kierroksella lohkovoitosta Ranskan kanssa. Päätöskierroksella Ranska oli kuitenkin vahvempi 1–0 ja Bosnian oli tyytyminen jatkokarsintaan. Kotonaan Bosnia ja Hertsegovina pelasi maalittoman tasapelin Portugalia vastaan, mutta Lissabonissa se hävisi 6–2 eikä näin ollen selvinnyt lopputurnaukseen.


title: Safet Sušić

text: Tammikuussa 2012 Sušić allekirjoitti MM-kisoihin 2014 ulottuvan jatkosopimuksen Bosnia ja Hertsegovinan liiton kanssa. Sušićin johdolla maajoukkue hävisi vain yhden MM-karsintaottelun ja selvisi ensimmäistä kertaa maan historiassa arvokisoihin. Lopputurnaus itsessään sujui kehnommin ja joukkueen tie jatkopeleihin katkesi tappioihin Argentiinalle ja Nigerialle. Viimeisessä paineettomassa ottelussaan Bosnia ja Hertsegovina nappasi arvokisahistoriansa ensimmäisen voiton kaatamalla Iranin 3–1. MM-kisojen jälkeen Sušić allekirjoitti kaksivuotisen jatkosopimuksen Bosnia ja Hertsegovinan liiton kanssa.


title: Safet Sušić

text: MM-kisojen jälkeen Bosnia ja Hertsegovinan pelit eivät kulkeneet. Sušićin suojatit aloittivat EM2016-karsinnat heikosti ja syksyn neljän karsintaottelun jälkeen kasassa oli vain kaksi pistettä. Maan jalkapalloliitto veti kehnoista tuloksista omat johtopäätöksensä ja erotti Sušićin marraskuun puolivälissä 2014.


title: Safet Sušić

text: Heinäkuussa 2015 Sušićista tuli Ranskan Ligue 2:een pudonneen Evian TG:n päävalmentaja. Bosnialainen ei onnistunut Evianissa odotusten lailla ja alkukaudesta tasapelien kanssa tuskaillut seura juuttui sarjan keskikastiin. Seura erotti hänet tammikuussa 2016, kun joukkue oli hävinnyt viisi edellisestä kuudesta ottelustaan.


title: Safet Sušić

text: Tammikuussa 2017 Sušićista tuli Turkin Superliigan hännille pudonneen Alanyasporin päävalmentaja. Bosnialaisen johdolla Alanyaspor nousi putoamisviivan alapuolelta pois ja säilytti sarjapaikkansa kauden päätteeksi neljän pisteen erolla. Joulukuussa 2017 seura erotti Sušićin, kun Alanyaspor majaili liigassa sijalla 13.


title: Safet Sušić

text: Kesäkuussa 2018 Sušićista tuli turkkilaisen Akhisar Belediyesporin päävalmentajana. Pesti päättyi potkuihin jo syyskuun puolivälissä Akhisarin hävittyä kolme pelaamastaan viidestä liigaottelusta.


title: Luettelo Brasilian osavaltioiden vaakunoista

text: Tämä on luettelo Brasilian osavaltioiden vaakunoista.


title: Sam Zimbalist

text: Sam Zimbalist (31. maaliskuuta 1904 New York – 4. marraskuuta 1958 Rooma, Italia) oli yhdysvaltalainen elokuvatuottaja.


title: Sam Zimbalist

text: Zimbalistin ura elokuva-alalla alkoi vuonna 1920 leikkaajana Metro Picturesin studiolla. Vuonna 1924 studio yhdistyi Goldwyn Companyyn, jonka nimeksi tuli myöhemmin Metro-Goldwyn-Mayer. Vuonna 1929 hänestä tuli apulaistuottaja ja kohosi tuottajaksi 1936. Hänen tuottamiinsa elokuviin kuuluvat esimerkiksi suurtuotannot "Kuningas Salomonin kaivokset" (1950) ja "Quo Vadis" (1951).


title: Sam Zimbalist

text: Zimbalist kuoli sydänkohtaukseen "Ben-Hurin" kuvausten aikana. Hän voitti postuumisti parhaan elokuvan Oscar-palkinnon vuonna 1960. "Ben-Hurin" lavastaja William A. Horning, joka oli kuollut kuvausten aikana, voitti parhaan lavastuksen Oscar-palkinnon.


title: Šilkan piiri

text: Šilkan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 6 100 neliökilometriä. Asukkaita on 45 700 henkeä (vuonna 2009).


title: Šilkan piiri

text: Šilkan piiri sijaitsee Taka-Baikalian keskiosassa. Pohjoisessa se rajoittuu Tungokotšenin, idässä Nertšinskin ja Balein, kaakossa Olovjannajan, etelässä Mogoituin ja lännessä Karymskojen piireihin.


title: Šilkan piiri

text: Hallinnollinen keskus on Šilkan kaupunki. Sen lisäksi piiriin kuuluvat Holbonin ja Pervomaiskin kaupunkimaiset taajamat sekä 11 maalaiskuntaa: Bogomjagkovo, Galkino, Kazanovo, Mirsanovo, Nomokonovo, Novoberezovskoje, Ononskoje, Razmahnino, Tširon, Ust-Telengui ja Verhnjaja Hila. Asutuskeskuksia on yhteensä 42.


title: Šilkan piiri

text: Piirin kautta kulkee Trans-Siperian rautatie. Rakenteilla on Tšitan ja Habarovskin välinen M58-valtatie. Piirikeskuksesta on matkaa aluepiirin pääkaupunkiin maanteitse 210 kilometriä. Lentokenttä suljettiin 1990-luvun lopussa.


title: Šilkan piiri

text: Talous perustuu kaivosteollisuuteen, metsänhankintaan ja maataloustuotteiden jalostukseen. Maatalous tuottaa viljaa, perunaa, vihanneksia, maitoa, lihaa, munia ja villaa.


title: Šilkan piiri

text: Šilkassa on ammattikoulu. Paikallislehtenä ilmestyy "Šilkinskaja pravda" (”Šilkan totuus”). Šivandassa toimii kylpylä. Seudulla on useita arkeologisia muistomerkkejä.


Luokkakokouksen blondit: Näin kaikki alkoi () on vuonna 2005 ensi-illan saanut komediaelokuva, jonka ohjasi ja käsikirjoitti Robin Schiff. Elokuvan pääosissa näyttelevät Katherine Heigl ja Alex Breckenridge.


title: Luokkakokouksen blondit: Näin kaikki alkoi

text: Elokuva on jatkoa vuonna 1997 valmistuneelle Blondit luokkakokouksessa.


text: High Schoolista valmistuneet Romy ja Michele yrittävät epätoivoisesti päästä pois kotikaupungistaan Tuscosta, Arizonasta. He päätyvät asumaan Hollywoodiin, jossa he huomaavat unelmansa tutustua rikkaisiin ja kuuluisiin henkilöihin. Kaksikon elämä olisi vielä täydellinen mikäli he pääsisivät Ozone yökerhoon. Romy ja Michele säästävät rahaa yökerhoa varten, jonka keräämiseen meni kolme vuotta. Kaksikon elämä kuitenkin muuttuu törmättyään Lindaan.


title: Stella Artois

text:
Stella Artois on belgialainen lager-olut, ja sen omistaa maailman suurin panimoalan yritys Anheuser-Busch InBev N.V. Stella Artois on merkittävä brändi, ja sitä maahantuodaan moniin kymmeniin maihin. Stella Artois -olutta alettiin tuottaa Leuvenissa Belgiassa vuonna 1926. Sen alkuperä voidaan kuitenkin jäljittää vuoteen 1366 asti.
Tätä vuosilukua käytetään etiketeissä, ja se esiintyy myös Stella Artois -logossa ja mainoksissa. Stella Artois on vaalea lager ja maku kevyt ja raikas. Stella Artois -oluelle järjestetään vuosittain tarjoilu- ja esillepanokilpailu. Oikeaoppinen oluen tarjoaminen on yhdeksän vaihetta käsittävä "rituaali". Tarjoilutapaa pidetään hyvin tärkeänä osana Stella Artois -brändiä, mutta vain harvassa paikassa Stellaa tarjoillaan tavan mukaan. Vuoden 2006 jälkeen tuotanto on ollut yli miljardi litraa vuodessa.


title: Hannah Montana: The Movie (soundtrack)

text: Hannah Montana: The Movie on 23. maaliskuuta 2009 julkaistu soundtracklevy saman vuoden elokuvalle "". Elokuvan pääosaa näyttelevä Miley Cyrus esittää 12 levyn kappaleista, joskin seitsemän esittäjäksi on merkitty hänen roolihahmonsa Hannah Montana. Muita levyllä esiintyviä artisteja ovat Cyrusin isä Billy Ray Cyrus sekä Taylor Swift, Rascal Flatts ja Steve Rushton. Levyn kappaleita ovat muun muassa Miley Cyrusin ”The Climb” ja ”Hoedown Throwdown”, isän kanssa yhdessä esitetty ”Butterfly Fly Away” sekä Taylor Swiftin ”Crazier”.


title: Hannah Montana: The Movie (soundtrack)

text: Elokuva perustuu Disney Channelin vuonna 2006 alkaneeseen televisiosarjaan "Hannah Montana", joka kertoo Miley Stewart -nimisen tytön kaksoiselämästä tavallisena koululaisena sekä maailmankuuluna poptähtenä salanimellä Hannah Montana. Sekä televisiosarjassa että elokuvassa pääosassa esiintyy laulaja-näyttelijä Miley Cyrus.


title: Hannah Montana: The Movie (soundtrack)

text: Albumi julkaistiin 23. maaliskuuta 2009 ja siitä vastasi Walt Disney Records. Kaikki albumilla esiintyvät kappaleet valitsi elokuvan ohjaaja Peter Chelsom. Albumia työsti myös muutama tuottaja, pääasiassa John Shanks ja Matthew Gerrard. Shanks oli enemmän yhteistyössä Cyrusin kuin kenenkään muun artistin kanssa. Samaan aikaan Gerrard työsti Cyrusin kappaleita Montanan muodossa; hän on kirjoittanut Hannah Montanan hitin "The Best of Both Worlds" (2006). Kappaleen "The Best of Both Worlds" remix-versio esiintyy elokuvan alkupuolilla. Kappaleita olivat kirjoittamassa muun muassa Cyrus, Gerrard ja Swift, mutta listasta löytyisi muitakin. Kappaleen sanoitukset koskevat suurimmaksi osaksi elokuvan pääteemoja, kuten mainetta, perhettä ja rakkautta.


title: Hannah Montana: The Movie (soundtrack)

text: Levyltä julkaistiin kaksi singleä, jotka esiintyivät myös elokuvassa. Pääsinglenä julkaistiin kappale "The Climb". Siitä tuli Cyrusin vielä silloin parhaiten listalle sijoittunut single Yhdysvalloissa. Cyrusin kappale "Hoedown Throwdown" valittiin albumin toiseksi singleksi ja sijoittui kymmenen parhaan joukkoon Irlannin singlelistalla. Cyrus esitti neljä kyseisen albumin kappaletta syyskuussa alkaneella kiertueellaan, "Wonder World Tourilla". Kiertue on Cyrusin ensimmäinen, joka on maailmanlaajuinen.Albumin kappaleet painottuvat pääasiassa poppiin ja country-musiikkiin.


title: No More Stories/Are Told Today/I’m Sorry/They Washed Away//No More Stories/The World Is Grey/I’m Tired/Let’s Wash Away

text: No More Stories/Are Told Today/I'm Sorry/They Washed Away//No More Stories/The World Is Grey/I'm Tired/Let's Wash Away on vuonna 2009 julkaistu tanskalaisyhtye Mewin viides albumi. No More Storiesin kappaleet ovat progressiivista rockia ja pop/rock-tyylistä, jo aiemmalla levyllä "And the Glass Handed Kitesilla" tavattua musiikkia.


text: Albumi debytoi Suomen virallisen listan toisella sijalla, ja pysyi listalla yhteensä 6 viikkoa.


title: Jyrkkälän seisake

text: Jyrkkälän seisake () oli Uudenkaupungin radan varressa sijainnut lakkautettu seisake. Se perustettiin Turkuun, Jyrkkälän kaupunginosaan vuonna 1976, samana päivänä kun 700 metriä siitä Turkuun päin sijainnut Pahaniemen seisake lakkautettiin. Jyrkkälän seisake lakkautettiin puolestaan toukokuussa 1981.


title: Annantehtaan kirkko

text: Annantehtaan kirkko eli apostolien Pietarin ja Paavalin kirkko oli luovutetulla alueella sijainneen Suojärven kunnan eteläosan käsittäneen Annantehtaan ortodoksisen seurakunnan pääkirkko. Apostolien Pietarin ja Paavalin muistolle pyhitetty Annantehtaan kirkko rakennettiin vuonna 1889, kun edellinen 1878 valmistunut kirkko oli palanut 1883 tai 1887.


title: Annantehtaan kirkko

text: Bysanttialaista tyylisuuntausta edustanut kirkko oli hirsirakenteinen ja siinä oli kimpikatto. Rakennus oli muodoltaan kuutiomainen, jonka länsisivulla oli eteishuone ja itäsivulla taitteinen alttariapsis. Pohjois- ja eteläsivujen suuria pari-ikkunoita ja länsisivun sisäänkäyntiä koristivat bysanttilaissävytteinen suippokaarikehys. Matalan ja pyramidimaisen katon huipulla oli kahdeksankulmainen sipulikupoli, jonka jalusta oli koristeltu myös suippokaariaiheisesti.


title: Annantehtaan kirkko

text: Kirkossa ei alkujaan ollut ollenkaan kellotornia. Ennen vuotta 1917 kirkon länsisivun eteishuoneen eteen oli suunniteltu kahdeksankulmaista kellotornia, jonka alimman kerroksen fasadit ja kellotasanteen ääniaukot olisi koristeltu runkohuoneen tavoin suippokaarilla. Tätä laajennussuunnitelmaa ei kuitenkaan toteutettu ja kun kirkkoa vuonna 1934 korjattiin, rakennettiin sen viereen hirrestä erillinen avoin kellokatos, jossa oli viisi kelloa. Kellojen kokonaispaino oli 350 kiloa. Kirkkorakennuksen pinta-ala oli 132 neliömetriä ja kellokatoksen pinta-ala oli neljä neliötä.


title: Annantehtaan kirkko

text: Talvisodan taistelut tuhosivat kirkon. Suojärven kiireellisen evakuoinnin vuoksi, kirkon esineistöä ei saatu pelastettua. Suojärvi vallattiin takaisin jatkosodan alussa vuonna 1941 ja asukkaat pääsivät takaisin kotiseudulleen. Kirkon puuttuessa pidettiin jumalanpalvelukset tilapäistiloissa. Vuonna 1943 Annantehtaan uusi kirkko ja pappila päätettiin rakentaa Karatsalmen sijasta Suojärven keskustaajamaan Suvilahteen ja Karatsalmelle päätettiin rakentaa rukoushuone. Kumpaakaan rakennushanketta ei ehditty aloittaa ennen jatkosodan loppua, jolloin alue oli taas evakuoitava.


title: GeForce 300 -sarja

text: GeForce 300 -sarja on Nvidian näytönohjainsarjan nimi. 300-sarjan suunnittelun aikaan yhtiö kehitti "Fermi"-nimellä tunnetun grafiikkaohjainarkkitehtuurin, joka oli nimetty italialaisen fyysikon Enrico Fermin mukaan. Arkkitehtuuria oli aluksi tarkoitus käyttää 300-sarjan ohjaimissa, mutta sen käyttö siirtyi 400-sarjaan, 300-sarjan ollessa suurimmin osin uudelleenbrändättyjä 200-sarjan ohjaimia. NVIDIA esitteli ensimmäisen 300-sarjan ohjaimen vuoden 2009 lopulla.


title: GeForce 300 -sarja

text: Sarjan ensimmäinen näytönohjain, GeForce GT310, esiteltiin 27. marraskuuta 2009, ja se oli uudelleenbrändätty Geforce 210.


title: GeForce 300 -sarja

text: Nvidia julkaisi helmikuussa 300-sarjan kortit GT320, GT330 ja GT340, joista GT 340 oli uudelleenbrändätty 200-sarjan GT 240. GT320- ja GT330-näytönohjaimet olivat uusia kortteja, vaikka pohjautuivatkin edellisen sukupolven GT200b- ja G92b -arkkitehtuureihin.


title: Pauwel Kwak

text: Pauwel Kwak on belgialainen vahva pale ale -tyyppinen olut. Sen alkoholipitoisuus on 8,4 t-%.


title: Batman: Arkham City

text: Batman: Arkham City on Rocksteady Studiosin kehittämä ja Warner Bros. Interactive Entertainmentin julkaisema toimintaseikkailu- ja hiiviskelypeli, joka on jatko-osa vuoden 2009 pelille "". Peli perustuu DC Comics -sarjakuvakustantamon supersankari Batmaniin. Peli julkaistiin PlayStation 3:lle ja Xbox 360:lle lokakuussa 2011 sekä Microsoft Windowsille marraskuussa. Vuonna 2012 peli julkaistiin myös Wii U:lle ja OS X:lle.


title: Batman: Arkham City

text: "Arkham City" sisältää päätarinan lisäksi myös useita sivutehtäviä, joissa on oma juonensa. Keskeinen juoni kertoo Batmanin taistelusta uuden supervankilan, Arkham Cityn, muurien sisällä. Käsikirjoittajana pelissä toimii myös ensimmäisen osan tarinasta vastannut Paul Dini. Pelin äänirooleissa esiintyvät edellisestä osasta ainakin Kevin Conroy Batmanin roolissa ja Mark Hamill Jokerin roolissa. Hamill on kertonut myös, ettei pelin jälkeen tule jatkamaan Jokerin ääninäyttelijänä missään yhteydessä. Muista ensimmäisen osan ääninäyttelijöistä mukana ovat myös Tasia Valenza Myrkkymurattina ja Wally Wingert Arvuuttajana.


title: Batman: Arkham City

text: Pelin vastustajina nähdään vanhojen, ensimmäisestä osasta tuttujen Jokerin, Myrkkymuratin, Victor Zsazsin ja Harley Quinnin lisäksi liuta uusia vihollisia. Mukana ovat nyt Pingviini, Kaksinaama, Kissanainen, Hugo Strange, Kalenterimies ja Pakkasherra. Lisäksi on myös varmistettu, että Kissanainen on pelin toinen pelattava hahmo, oletettavasti melko samantapaisissa haastekentissä kuten Jokeri ensimmäisessä osassa.